
הצעת חוק לתיקון פקודת המשטרה (מס' 18) (אירוע אסון המוני), התשס"ב-2002

היו"ר יורי שטרן:

בוקר טוב, אני פותח את ישיבת הוועדה. 

לאחר המתנה ארוכה מדיי, אנחנו חוזרים לדיון בהצעת חוק לתיקון פקודת המשטרה (מס' 18) (אירוע אסון המוני), התשס"ב-2002. מדובר בחקיקה מאוד חשובה. אנחנו מודעים לסיכון הגבוה שיש במדינתנו לכך שיקרה לנו חלילה אסון המוני – אם זה מסיבות טבעיות, בגלל רשלנות וצפיפות התשתיות, ואם בגלל מגה-פיגוע – ועדיין חסרה חקיקה מקיפה שאמורה להסדיר את הענין. 

הישיבה הראשונה בנושא זה התקיימה לפני יותר משנה.

רות רוטנברג:

יוני 2003.

היו"ר יורי שטרן:

אנחנו חוזרים לדון בהצעת החוק לאחר כל מיני דיונים פנימיים שהתקיימו במערכת בין המשרד לבטחון פנים, משרד הביטחון, צה"ל והמשטרה. היו סיכומים – לפעמים היו סיכומים ולאחר מכן הגורמים המעורבים חזרו בהם. אנחנו מקווים שלאחר זמן כה ממושך של התדיינות, נספיק הפעם לזרז את החקיקה הזאת, וניצור מערכת מתואמת שאמורה לתת מענה למקרה נוראי, שעלול לקרות.  עדיף כמובן שלא יקרה, אך עם זאת חייבים להיות ערוכים לכל התפתחות.

אני מברך את שני סגני השרים – סגן השר לבטחון פנים יעקב אדרי, וסגן שר הביטחון זאב בוים – ואת מר הרשקוביץ, מנכ"ל המשרד לבטחון פנים, בברכת ברוכים הבאים. האם תרצו להגיד משהו בתחילת הדיון?

שמואל הרשקוביץ: 

אני מציע הצעה לסדר – להתחיל לקרוא. הגיע הזמן, אחרי כמה שנים טובות. 

היו"ר יורי שטרן:

ההצעה התקבלה. בבקשה.

סגן שר הביטחון זאב בוים:

רגע, המנכ"ל הציע, וההצעה התקבלה מבלי שנתת לסגנים אפשרות להגיב? 

היו"ר יורי שטרן:

אני שאלתי, אתם--

סגן שר הביטחון זאב בוים:

הוא לא נתן אפילו אפשרות לענות, אבל אני מקבל את הרעיון.


ענת שפי:

אני מבקשת להגיד רק מילה אחת: חלק מהאנשים כאן יודעים, אבל אנחנו מטפלים בהצעה הזאת מזה כ-11 שנים. באמת הגיע כבר הזמן לסיים אותה, כי היא חשובה ביותר.

סעיף 1 – תיקון סעיף 4

"בפקודת המשטרה [נוסח חדש] התשל"א-1971 (להלן – הפקודה), בסעיף 4, האמור בו יסומן "(א)" ואחריו יבוא:

"(ב) מצא שוטר כי קיים חשש ממשי לפגיעה חמורה בביטחון הנפש או הרכוש, רשאי הוא – 

(1) להורות לכל אדם הנמצא באזור או במקום שבו קיים החשש האמור, הוראה סבירה הדרושה באופן חיוני לשם הצלת הנפש או הרכוש או למניעת הפגיעה, ובכלל זה להורות על מניעת גישה לאזור או למקום או יציאה ממנו;

(2) להורות לגוף הצלה, כהגדרתו בסעיף 90א, לפעול במסגרת תפקידו וסמכויותיו על פי כל דין, והוראות סעיף 90ג(ב) יחולו;

(3) לצורך הצלת הנפש או הרכוש להיכנס לכל מקום שהכניסה אליו נדרשת באופן חיוני ולהשתמש בכוח לצורך מימוש סמכות הכניסה כאמור, ובלבד שהשוטר זיהה עצמו לפני מי שנמצא במקום והודיע לו את המטרה שלשמה נדרשת הכניסה, ביקש את הסכמתו לכניסה והזהירו כי יש בכוונתו להשתמש בכוח לצורך הכניסה; חובת הזיהוי, ההודעה והאזהרה כאמור לא יחולו אם נוכח השוטר לדעת כי לא נמצא איש במקום;

(4) שימוש בסמכויות כאמור בסעיף קטן זה ייעש, ככל שהנסיבות מאפשרות זאת, באישור קצין משטרה.

(ג) האמור בסעיף זה אינו בא לגרוע מסמכויות שוטר לפי כל דין."

סגן השר לבטחון פנים יעקב אדרי:

אני מבין שיש הסכמות ב-95%. אני מציע להתקדם, וכשיהיו בעיות, נגיע אליהם. 

היו"ר יורי שטרן:

אדוני סגן השר, תרשה לי. 

גברתי היועצת המשפטית, אם יש לך משהו להגיד בנושא הזה?

ענת שפי:

זהו סעיף חשוב, והוא חלק מהמכלול הכללי. לי אין מה להגיד.

היו"ר יורי שטרן:

והסעיף הזה סוכם בין הגורמים?

ענת שפי:

הסעיף הזה מסוכם.


היו"ר יורי שטרן:

בבקשה.

ענת שפי:

הסעיף הזה הוא עוד לא אסון המוני.

דורון קוטלר:

האם זוהי התייחסות לכל סעיף וסעיף כעת?

היו"ר יורי שטרן:

אני מציע שאם תוך כדי קריאת הסעיפים יש למי מהמשתתפים הערות, הסתייגויות או תיקונים מוצעים, תרימו יד, ואנחנו נעצור את הקריאה.

דורון קוטלר:

אנחנו מציעים לשנות בנוסח: במקום שכתוב "שוטר", לכתוב "מפקד המשטרה". 

היו"ר יורי שטרן:

אנא הצג את עצמך, אדוני.

דורון קוטלר:

שמי דורון קוטלר, ואני מנהל אגף המבצעים של מגן דוד אדום.

- - - הדיונים היו בצה"ל ובמשטרה, וכנראה שההסכמות הגיעו, אבל--

היו"ר יורי שטרן:

אבל אתם ראיתם את הצעת החוק, נכון? 

דורון קוטלר:

לא, אני ראיתי הצעת החוק בנוסח הקודם.

היו"ר יורי שטרן:

אבל לא קיבלנו הערות מכם.

דורון קוטלר:

המשרד לבטחון פנים, המשטרה וצה"ל קיבלו את ההערות שלנו, אבל ההתייחסות-- 

היו"ר יורי שטרן:

או-קיי – יש לך הזדמנות כאן. אני רואה גם את משי-זהב, אז זק"א איתנו. ברוכים הבאים.

למה מפקד ולא שוטר?


דורון קוטלר:

באירוע אסון המוני, כל שוטר יצטרך לתת הוראות, ויהיו הוראות סותרות; יהיו הוראות שיילכו מאחד לשני, וכל אחד יתן הוראה אחרת – להפעיל ציוד ואמצעים. 

היו"ר יורי שטרן:

תגובת המשטרה, בבקשה.

ענת שפי:

ראשית, אנחנו לא מדברים כאן על אירוע של אסון המוני; זהו תיקון כללי יותר. שנית, מי שמכיר את עבודת המשטרה יודע – מה זה מפקד המשטרה? מפקד המשטרה הוא כל שוטר. הוא גם לא חייב להיות קצין. ברגע שהוא מגיע לאירוע, הוא הופך להיות מפקד האירוע.

דורון קוטלר:

מפקד המשטרה של האירוע.

ענת שפי:

סליחה, יש לנו כאן פקודה, ובהקשר לזה צריך לזכור שמד"א היה חלק מהצוות הבינמשרדי שטיפל בענין הזה. אלו הם דברים שטופלו לאורך 11 שנים, כפי שציינתי. יש כאן הגדרות מאוד מדוייקות שמסדירות את המצב הקיים כפי שהוא קיים היום. לא מפקד משטרה – זאת איננה הגדרה משפטית. יש כאן שוטר, ושוטר יהיה מפקד משטרה כשהוא מגיע לאירוע.

דורון קוטלר:

אני חייב להתייחס לנקודה מסויימת כאן, כי "מפקד המשטרה באירוע" עונה בדיוק למה שהיא אמרה – החל המשוטר הראשון שמפקד, ועד המפקד העליון של המשטרה.

היו"ר יורי שטרן:

אני יוצא מתוך הנחה שמשטרת ישראל מכירה את עבודתה די הצורך כדי להבין אם ההגדרה הזאת אכן יוצרת תוהו ובוהו, או שמא היא עונה לצרכי האירוע. לכן אני מציע להשאירה כפי שהיא. 

אשר גרנר:

שמי אשר גרנר, ואני ממונה על רישוי עסקים ואתרי רחצה במשרד הפנים.

הנקודה היא שמבחינת הצבא כתוב כאן: "מפקד בדרגת קצין", וכאן מדובר בשוטר. לכן אולי באמת צריכה להיות--

ענת שפי:

זה באירוע אסון המוני, וזה למטרה מסויימת. זה לא קשור לסעיף הזה. 

דורון קוטלר:

בכלל אינני מבין את הוויכוח – אין כאן ויכוח בכלל. אם היא אומרת שמפקד המשטרה יכול להיות השוטר הראשון, תכתוב: מפקד המשטרה באירוע.


שמואל הרשקוביץ: 

למה זה חשוב? זוהי הגדרה משפטית. עזוב את זה--

דורון קוטלר:

זה מאוד מאוד חשוב. 

שמואל הרשקוביץ: 

זה לא חשוב.

דורון קוטלר:

במשך 11 שנה התנגדנו ל--

סגן השר לבטחון פנים יעקב אדרי:

אז התנגדת.

ענת שפי:

אז התנגדותך לא התקבלה.

דורון קוטלר:

את גם המחוקק עכשיו?

היו"ר יורי שטרן:

כיוון שהחקיקה מנוסחת על ידי אותו גוף שאחראי על האירוע, שלא מעוניין ביצירת בלגן מינהלי או פקידותי, אני מניח שהם יודעים להגדיר את זה. בכל זאת, חזקה עליהם.

יעקב היכל:

מה קורה אם מתרחש אירוע, אין שוטר – וצריך להיכנס לבנין. מד"א נמצא במקום, או כל אדם שאתה רוצה – איך הם ייכנסו? למי יש את הסמכות להיכנס לבית?

קריאה:

אין חיה כזאת.

ענת שפי:

כדי שלא נתחיל את הכל מההתחלה, אני רוצה להבהיר: אנחנו מדברים על תיקון לפקודת המשטרה. התיקון הזה מתייחס לסמכויות שוטרים. לכל אחד מהגופים הנמצאים כאן יש גם סמכויות נפרדות על פי חוקים. כך למשל, במקום שריפה יש למכבי האש סמכות להיכנס; הוא לא צריך את השוטר. גם למד"א יש את הסמכויות שלו. 

יעקב היכל:

לי זה מספיק.


היו"ר יורי שטרן:

אם כן, אני יכול להצביע על סעיף 1. לפי נוכחות חברי הוועדה, אני מניח שכל מה שיתקבל הבוקר בוועדה יתקבל פה אחד.

דורון קוטלר:

לפי זה, מתנדב המשמר האזרחי, שיש לו סמכות של שוטר, יכול להורות למד"א להפעיל את הציוד. הוא שוטר.

ענת שפי:

לא. זאת לא הכוונה. זה לא שוטר.

דורון קוטלר:

למה הוא לא שוטר? יש לו סמכויות שוטר. את יודעת את זה טוב מאוד. מפקד המשטרה באירוע הוא לא שוטר. זה יכול להיות שוטר לפי ההיררכיה של המשטרה, ולא לפי שום פקודה אחרת של המשטרה.

היו"ר יורי שטרן:

תודה. מי בעד הסעיף? אתה יכול להחליף חבר? בעצם יש לנו שני חברי ליכוד כאן.

סגן השר לבטחון פנים יעקב אדרי:

אנחנו מנועים - - -


הצבעה

בעד – פה אחד

סעיף 1 נתקבל.


היו"ר יורי שטרן:

אין נמנעים, אין מתנגדים. בבקשה, סעיף 2.

ענת שפי:

סעיף 2 – תיקון סעיף 5

"בסעיף 5 לפקודה, ברישה, במקום "מכלליות" יבוא "מהוראות". 

הסעיף אומר: "אם יוחד, ומבלי לגרוע מכלליות סעיף 4, יהא מתפקידו של כל שוטר..." – הוא מפרט סדרה של סמכויות. לאור התיקון של סעיף 1 הקודם, שהוא סעיף 4, במקום המילה "מכלליות", אנחנו מבקשים לכלול את המילה "מהוראות", כי זה יותר מדויק; סעיף 4 הוא עכשיו יותר ספציפי ולא כל כך כללי. 

היו"ר יורי שטרן:

מה זה אומר?

ענת שפי:

סעיף 4 אומר היום כך: "לכל שוטר יהיו כל סמכות, חיסיון וחסינות, הכרוכים במשרת שוטר לפי כל דין, ויטול על עצמו כל תפקיד ואחרים הכרוכים בה".

היו"ר יורי שטרן:

איפה את קוראת?

ענת שפי:

בפקודת המשטרה.

אחרי הסעיף הזה, שהוא הסעיף כפי שהוא היום, מוכנס עכשיו סעיף 1 שאושר כרגע, שהוא סעיף יותר ספציפי וקונקרטי. לכן, בסעיף הבא בפקודת המשטרה, כשכתוב "אם יוחד, ובלי לגרוע מכלליות סעיף 4", במקום "מכלליות סעיף 4" יהיה כתוב: "מבלי לגרוע מהוראות סעיף 4". זהו תיקון סמנטי, טכני. במקום "כלליות" – "הוראות". 

היו"ר יורי שטרן:

את זה אני יכול לאשר אפילו בלי הצבעה. נמשיך.

ענת שפי:

לפני שאני קוראת את הסעיף, אני רוצה להתייחס לכותרת השוליים. כתוב כאן "החלפת פרק שישי 1". זה לא צריך להיות "החלפת", זה צריך להיות "פרק שישי 1", לא החלפה. או: "הוספת פרק שישי 1".

סעיף 3 – הוספת פרק שישי 1

"אחרי סעיף 90 לפקודה, יבוא:

"פרק שישי: אירוע אסון המוני

סעיף 90א – הגדרות

בפרק זה – 

"אירוע אסון המוני" – אירוע הגורם לפגיעה חמורה בשלום הציבור, בבטחון הנפש או ברכוש המתייחס לציבור גדול או לשטח גדול, או אירוע שיש בו חשש לפגיעה כאמור, לרבות מחמת פגע טבע, מפגע סביבתי, אירוע חומרים מסוכנים, אירוע רדיולוגי, תאונה או פעילות חבלנית עוינת;

"אירוע קרינה רדיולוגי" – אירוע שבעקבותיו נחשף או אלול הציבור להיחשף לקרינה ברמה החורגת מן המנה הגבולית שנקבעה לאוכלוסיה בתקן להגנה מפני קרינה של הועדה לאנרגיה אטומית;"

אחרי זה, על דעת הצבא וצה"ל, צריך לבוא--

דורון בן ברק:

זה היה צריך להיכנס גם בהתחלה: בתוך "אירוע אסון המוני", אחרי ההגדרה של "אירוע רדיולוגי", צריך להיכנס "אירוע כימי או ביולוגי". 

ענת שפי:

נכון. בהגדרה של "אירוע אסון המוני", אחרי "אירוע רדיולוגי", צריך להיכנס: "אירוע כימי או ביולוגי". 

אחרי "אירוע קרינה רדיולוגי", אמור להיכנס הסעיף שסוכם על דעת משרד הביטחון וצה"ל – "אירוע כימי או ביולוגי", שהגדרתו היא: "אירוע שנגרם כתוצאה מפעילות חבלנית, אשר בעקבותיו נחשף או עלול הציבור להיחשף לחומרים כימיים או ביולוגיים, שעלולים לגרום פגישה בשלום הציבור או בריאותו."

היו"ר יורי שטרן:

אירוע ביולוגי לא יכול להיות בגלל תקלה חלילה במכון הביולוגי, למשל? זה לאו דווקא חבלה. אצלנו לפחות יש חבלה עצמית.

ענת שפי:

אבל זוהי ההגדרה של החלטת הממשלה. הסעיף הזה בא להתאים את הוראות החוק הזה להחלטת הממשלה, והחלטת הממשלה דנה באירועים מן הסוג הזה. 

עידו בן יצחק:

יש גם הגדרה של "אירוע חומרים מסוכנים".

ענת שפי:

נכון, וניפול לתוך ההגדרה של "אירוע חומרים מסוכנים". 

היו"ר יורי שטרן:

זאת אומרת: אם זה מחבלים, זה ביולוגי, ואם זה אצלנו זה אירוע חומרים מסוכנים.

ענת שפי:

כן. זה טרור ביולוגי.

מירון ישראלי:

קפצת לנושא של ההגדרה של אירוע קרינה רדיולוגית, וההגדרה הזאת לא כל כך תואמת את התפיסה הנכונה.

גדעון נתיב:

ההגדרה של הטרור במרחב על רקע מתאבדים זה ביולוגי.

ענת שפי:

אני לא יודעת מי אדוני. ההגדרה הזאת נכתבה יחד עם היועץ המשפטי של הוועדה לאנרגיה אטומית.

היו"ר יורי שטרן:

סליחה, מי שרוצה לשאול או להגיב עושה זאת בהרמת יד.

גדעון נתיב:

שמי גדעון נתיב, מהוועדה לאנרגיה אטומית, ואני עמדתי מאחורי ההגדרה הקודמת. לאחר שההגדרה שהוצעה נבחנה מחדש לאור התקן הישראלי להגנה מקרינה, אנשי המקצוע שלנו בדעה שיש צורך לתקן את ההגדרה, ואני אקריא:

"אנחנו מציעים שנוסח ההגדרה יהיה: 'אירוע שבעקבותיו נוצר, או עלול להיווצר, מצב חירום גרעיני רדיולוגי, כהגדרתו בתקן להגנה מקרינה של הוועדה לאנרגיה אטומית 2003.' "

התקן ברשותנו כאן, ויש שם פרמטרים מדעיים שמדברים על רמות חשיפה. אנחנו פשוט רוצים להפנות לתקן הזה בהגדרה.

סגן השר לבטחון פנים יעקב אדרי:

איפה הייתם עד עכשיו?

היו"ר יורי שטרן:

אבל מהו השוני? למה זה צריך להיות מתוקן?

גדעון נתיב:

נמצא כאן ד"ר מירון ישראלי, הבקי בתקן, והוא יסביר זאת.

היו"ר יורי שטרן:

אבקש שתסביר למה זה יותר מדוייק – מה רע בהגדרה הזאת. הרי יש כאן אזכור להחלטות הוועדה לאנרגיה אטומית מבחינת רמת החריגה.

מירון ישראלי:

רמות שדובר עליהן כאן כ- - - לאוכלוסיה, הן מנות של תנאי רגיעה, מנות שמתייחסות למצב שלא רוצים אף פעם לעבור אותו בתנאי רגיעה. מעבר של רמות כאלה לא הופך אוטומטית לאסון המוני; יש פשוט פער בין המושג היומיומי הרגיל, השגור, של מצבים שאנחנו לא רוצים לעבור אותם בתנאי שגרה, לבין מצב שהופך להיות אסון המוני.

היו"ר יורי שטרן:

אם כן, אתה אומר שההגדרה כאן בדבר החריגה מהרמה לא מספיק טובה, כי חריגה מהרמה מתייחסת ליומיום, לשוטף, וכאן אתה מדבר על חריגה חורגת. 

מירון ישראלי:

על חריגה שיש לה משמעות, כי האסון - - -

דורון בן ברק:

אני מבקש להעיר: צריך לזכור שזה חייב לעבור גם דרך המסננת של אירוע אסון המוני. צריך לקרוא את זה גם דרך המסננת, שזה חייב לגרום גם ל- - -.

היו"ר יורי שטרן:

אבל למה שלא נאמץ את הצעת הוועדה לאנרגיה אטומית? 

מיכאל אטלן:

שמי מיכאל אטלן, ממשרד התעשיה, המסחר והתעסוקה.

מנקודת המבט של חוק התקנים, אני חושב שההצעה דווקא נכונה.

היו"ר יורי שטרן:

או-קיי. בבקשה, עו"ד רות רוטנברג.

רות רוטנברג:

אני מהמשרד לאיכות הסביבה. אני מבקשת להגיד: אנחנו מדברים על כמעט 10 שנים של תאום. זהו נוסח שהלך, חזר והתלבן בין אנשי המקצוע. אני מבקשת לבדוק את זה עם אנשי המקצוע, כי יש כאן ענין של חשיפה לציבור.

היו"ר יורי שטרן:

תודה. ראשית, אני מצטרף להערה הזאת; לא מדובר רק על שנים רבות של התדיינות בכל המערכות, אלא גם מבחינת המהלך בכנסת, החוק הזה מצוי בדיון מתמשך כבר יותר משנה. למה לא הערתם ולא יצרתם מגע עם הגורמים המנסחים את החוק?

על כל פנים, ההמלצה שלי למשרד לבטחון פנים, האחראי על ניסוח החוק, לקחת ולבדוק את ההצעה של הוועדה לאנרגיה אטומית, כי היא נראית לי ראויה. לא נעשה זאת בחיפזון. נשאיר זאת כעת פתוח, עם המלצה להביא לדיון בוועדה לאישורה הסופי את הנוסח המתואם עם הוועדה לאנרגיה אטומית.

נמשיך, בבקשה.

ענת שפי:

"אירוע חומרים מסוכנים" ו"חומר מסוכן" – כהגדרתם בחוק החומרים המסוכנים, התשנ"ג-1993 (בפרק זה, חוק החומרים המסוכנים). 

"גוף הצלה" – גוף שעזרתו נדרשת בעת אירוע אסון המוני והוא אחד מאלה:

(1) אגודת "מגן דוד אדום", שהוקמה בחוק מגן דוד אדום, התש"י-1950

(2) רשות כבאות, כהגדרתה בחוק שירותי כבאות, התשי"ט-1959 (להלן – חוק שירותי הכבאות);

(3) רשות מקומית, כהגדרתה בחוק ההתגוננות האזרחית, התשי"א-1951, או איגוד ערים, שהוקם על פי חוק איגודי ערים, התשט"ו-1955;

(4) הממונה על אירוע חומרים מסוכנים, כמשמעותו בסעיף 16א לחוק החומרים המסוכנים;

(5) גוף, לרבות ארגון, מוסד, מפעל או יחידה, או חלק של גוף כאמור, העושה שירות לציבור, אשר השר הכריז עליו בהודעה ברשומות בהסכמת השר שנקבע כאחראי על אותו גוף, אם נקבע שר כאמור, שהוא גוף הצלה. 

"חייל" – כהגדרתו בסעיף 1 לחוק השיפוט הצבאי, התשט"ו-1955 (בפרק זה –חוק השיפוט הצבאי);

"מפעל מסוכן" – מקום שבו מאחסנים, מוכרים, מעבדים, מייצרים או עוסקים בדרך אחרת בחומר מסוכן, או בפסולת של חומר מסוכן, או שחומר מסוכן נוצר בתהליך העיבוד או הייצור;

"ציוד" – לרבות חומר;

"קצין משטרה" – קצין משטרה בדרגה ובתפקיד כפי שייקבע לענין פרק זה בפקודות משטרת ישראל;

"קצין צה"ל" – חייל בדרגת קצונה ובתפקיד כפי שייקבע בפקודות הצבא, כהגדרתו בחוק השיפוט הצבאי;

יאיר נווה:

אם את זוכרת, היה כאן תיקון לגבי התורה.

ענת שפי:

תיכף – זה בסוף. פשוט הכנסתי את זה כי זה לפי הא"ב, אז תורה צריך להיות בסוף. 

"שטח של מיתקן ביטחוני" ו"שטח המוחזק על ידי צה"ל" – שטח ששר הביטחון הודיע עליו בכתב לשר;

אחרי זה צריכה לבוא הגדרה נוספת, בהסכמה, שהיא ההגדרה של תורה לטיפול באסון המוני. הנוסח אומר: "התורה המחייבת לטיפול באירוע אסון המוני ובהיערכות לו, כפי שתיקבע על ידי המשטרה וצה"ל, בהתאם לתחומי אחריותם על פי כל דין, ובהתייעצות עם גופי ההצלה".

היו"ר יורי שטרן:

צה"ל והמשטרה, ולא משרד הביטחון?

ענת שפי:

לא. המשטרה בלבד.

יוסי מלמד:

הגופים הביצועיים.

היו"ר יורי שטרן:

גופי ביצוע. 

תודה. אני מוכרח לברך את האלוף יאיר נווה, אלוף פיקוד העורף, כי לא רק סגני שרים והמנכ"ל מופיעים כאן. 

אני מבקש להבין: סעיף 5 בהגדרת גופי ההצלה כולל ארגון כמו זק"א, נכון?

סגן השר לבטחון פנים יעקב אדרי:

אבל לא צריך לרשום – זה כולל את כולם.


יאיר נווה:

זה לא מדוייק. זק"א נכנסים לתחולת סעיף 5. הוא לא ארגון הצלה, אלא גוף עזר. הוא נקרא ארגון עזר.

היו"ר יורי שטרן:

זה מה שאמרתי – סעיף 5 של גופי הצלה.

יאיר נווה:

סעיף 5 הוא גורף.

ענת שפי:

אצלנו זה נקרא גופי הצלה, אצלכם זה גופי עזר.

סגן השר לבטחון פנים יעקב אדרי:

מכיוון שהוא לא מציין את זה, אין לנו בעיה. 

היו"ר יורי שטרן:

חבר הכנסת יתום, לא באת לכאן כדי לדבר עם--

אהוד יתום:

למה? גם כדי לדבר. 

היו"ר יורי שטרן:

כדי לדבר איתנו, לא עם--

אהוד יתום:

כדי לדבר עם כולם, גם עם יאיר – הוא חבר שלי.

דוד בר-דרור:

שמי דוד בר-דרור, ואני אדם פרטי.

שאלה קטנה לי אלייך: התייחסתם לחוק החומ"ס. אני שואל: היכן נקודת ההיערכות כאן?

רות רוטנברג:

חוק החומ"ס – חוק החומרים המסוכנים – החליף בשנת 1993 את הפרק הרלוונטי בפקודת הרוקחות. היום חוק החומרים המסוכנים הוא הבסיס החוקי עליו אנחנו מתבססים בטיפול בחומרים--

דוד בר-דרור:

אבל יש היתרים שלא המשרד נותן.


רות רוטנברג:

משרד הבריאות – זה לא שייך. זה תרופות, זה סמי מרפא. זה לא רלוונטי.

דוד בר-דרור:

יש שם גם דברים טובים, בלי לפרט.

היו"ר יורי שטרן:

תודה.
ישי יודקביץ: 

שמי ישי יודקביץ, מהיועץ המשפטי במשרד הביטחון. 

דובר כאן על הגדרה של שטח של מתקן בטחוני – שטח ששר הביטחון הודיע עליו בכתב לשר. ל"שטח המוחזק בידי צה"ל"  יש הגדרה נפרדת – "שטח שהרמטכ"ל או מי שהוסמך על ידו הודיע על כך בכתב לשר." יש את המתקנים הבטחוניים האזרחיים, ויש את המתקנים הבטחוניים – בסיסי צה"ל, וכיוצא באלה – שתהיה ההפרדה.

ענת שפי:

אבל זאת היתה הגדרה על דעתכם. 

ישי יודקביץ: 

- - - 

ענת שפי:

- - - אין בעיה. 

ישי יודקביץ: 

זהו דבר טכני.

היו"ר יורי שטרן:

אלו הדברים שאתם, היועצים המשפטיים, צריכים ללטש ביניכם. אני ממש לא יכול להקדיש לכך דיון. אם אתם חושבים שיש כאן מקום להתדיין, היועצת המשפטית של משטרת ישראל בוודאי תהיה פתוחה לכלול את זה אם זה רציונלי.

מישל סעדון:

שמי מישל סעדון, המשנה למנכ"ל הביטוח הלאומי.

האם סעיף 5 מכסה גם מתנדבים?

היו"ר יורי שטרן:

מתנדבים של ארגון מוכר.


מישל סעדון:

לא, מתנדב שנקלע למקום.

סגן השר לבטחון פנים יעקב אדרי:

מה זה מתנדב? אחד שבא - - - לשטח?

מישל סעדון:

הוא נמצא במקום, הוא רוצה להגיש עזרה, וקורה לו משהו.

ענת שפי:

אדוני, סעיף 90ו. 

שמואל הרשקוביץ: 

התנאי הזה לא יכול להיות, כי "פעל אדם למען זולתו" הוא דבר נדיר. אני לא בטוח שדבר כזה יכול להיות בכלל.

קריאה:

תלוי באיזה משרד.

היו"ר יורי שטרן:

זה לא מקום לציניות.

שמואל הרשקוביץ: 

אני מתייחס למה שהוא שאל.

רות רוטנברג:

הערה טכנית, לפרוטוקול: בפסקה 4 של הגדרת גוף הצלה, ההפניה איננה לסעיף 16א, אלא ל-16ג2(א). הסעיף מופיע בעמ' 498 בחוק – התיקון לחוק החומרים המסוכנים, תפקיד ממונה.

סגן השר לבטחון פנים יעקב אדרי:

זאת טעות טכנית?

רות רוטנברג:

כן. זה רק לפרוטוקול.

היו"ר יורי שטרן:

אני מעלה להצבעה את סעיפים 2 ו-3 של החוק.

עידו בן יצחק:

זה לא סעיף 3 של החוק, כי סעיף 3 של החוק הוא כל הוספת הפרק. זה סעיף 2 וסעיף 90א המוצע.

ענת שפי:

זה לא סעיף 2, זה סעיף 3 לתיקון.

עידו בן יצחק:

סליחה, סעיף 2 כבר אושר. אבל זה לא כל סעיף 3 – רק סעיף 90א, סעיף ההגדרות.

היו"ר יורי שטרן:

סעיף 2 לא אושר.

ענת שפי:

סעיף 2 אושר.

קצרנית:

סליחה, לא היתה הצבעה על סעיף 2.

היו"ר יורי שטרן:

אמרתי שאני מוכן לאשר בלי הצבעה, אבל אי אפשר, כמובן. 

בהצבעה שלנו, הסעיפים הללו מופיעים בתוספת של אירוע כימי או ביולוגי, בנוסף לפניה שלנו ליועצת המשפטית של משטרת ישראל לשבת עם היועץ המשפטי של הוועדה לאנרגיה אטומית כדי לנסות לנסח את הסעיף הרלוונטי בהתאם להמלצות הוועדה. כמו כן, אנחנו מבקשים לתקן כאן בפסקה 4 את ההפניה לסעיף חוק החומרים המסוכנים מ-16א ל-16ג2(א).

האם יש צורך לבדוק את התיקון בפקודת הרוקחים?

רות רוטנברג:

לא.

עידו בן יצחק:

יש גם את התוספת של הגדרת התורה לטיפול באסון המוני.

היו"ר יורי שטרן:

זאת התוספת של תו"ל. 

סגן השר לבטחון פנים יעקב אדרי:

זהו הסעיף האחרון.

יו"ר יורי שטרן:

עם ההערות הללו, אני מעלה להצבעה את סעיפים 2 ו-3. מי בעד?


עידו בן יצחק:

אבל לא כל סעיף 3; רק סעיף 90א, כפי שהוא מופיע בסעיף 3 – סעיף ההגדרות.

הצבעה

בעד – 2
נגד – אין
נמנעים – אין 

סעיף 2 וסעיף 90א בסעיף 3 נתקבלו. 

היו"ר יורי שטרן:

אנחנו עוברים לסעיף 90ב

	

ענת שפי:

סעיף 90ב – הכרזה על אירוע אסון המוני

"(א) בסעיף זה, "שר נוסף" – שר שהטיפול באירוע האסון ההמוני הוא גם בתחום אחריותו, בין על פי דין ובין על פי החלטת ממשלה. 

(ב) (1) שוכנע השר כי קיימת סבירות גבוהה שיתרחש אירוע אסון המוני או כי מתרחש אירוע אסון המוני, רשאי הוא להכריז במדינה כולה או בשטח מסוים על אירוע אסון המוני; לענין זה, "שוכנע השר" – בין לבקשת שר נוסף ובין מיוזמתו ובמידת הצורך בהתייעצות עם שר נוסף. 

היו"ר יורי שטרן:

את יודעת, אם היו תופסים מישהו בפרוזדור – אדם נורמלי, שלא יושב בוועדות הכנסת – וקוראים באזניו את הסעיף הזה, הוא ישלח ישר לאשפוז.

ענת שפי:

בגדול, זה "השר מכריז על אסון המוני". 

היו"ר יורי שטרן:

השר כאן הוא השר לבטחון פנים.

ענת שפי:

כל מקום שכתוב כאן "השר", זה השר לבטחון פנים, כי זוהי פקודת המשטרה.

"(2) הודעה על הכרזה כאמור בסעיף קטן (1) תימסר לשר הביטחון ולמפקח הכללי ותיכנס לתוקפה עם מסירתה למפקח הכללי.

(ג) (1) הסמכות האמורה בסעיף קטן (ב) תהא נתונה לראש הממשלה או לשר הביטחון לגבי אירוע אסון המוני שמקורו, כולו או חלקו, בתוך שטח של מיתקן ביטחוני או בתחומי שטח המוחזק על ידי צה"ל.

(2) הודעה על הכרזה כאמור בסעיף קטן (1) תימסר לשר ולראש המטה הכללי בצבא הגנה לישראל, (להלן – הרמטכ"ל), ותיכנס לתוקפה עם מסירתה לרמטכ"ל."

היו"ר יורי שטרן:

"תימסר לשר" – פירושו לשר הביטחון.

ענת שפי:

לא – לשר לבטחון פנים. כל מקום שמוזכר כאן "שר", הכוונה היא לשר לבטחון פנים, כי אנחנו מתקנים את פקודת המשטרה, והשר בפקודת המשטרה הוא השר לבטחון הפנים.

היו"ר יורי שטרן:

אני לא מבין: השר הוא מי שמכריז. 

ענת שפי:

לא – ההכרזה בסעיף קטן (ג) היא הכרזה של ראש הממשלה או של שר הביטחון, ולא של השר לבטחון פנים. זהו אירוע מיוחד. 

היו"ר יורי שטרן:

זה מתייחס לאירוע במתקן – הבנתי. 

ענת שפי:

לאחר מכן בא תיקון, וגם זה על דעת הצבא ומשרד הביטחון. 

"(ג) (1) הסמכות האמורה בסעיף קטן (ב) תהא נתונה לשר הביטחון, ובמידת הצורך, בהתייעצות עם השר לבטחון פנים לגבי אירוע אסון המוני, שמקורו בשטח שעל פי החלטת ממשלה האחריות לבטחון הפנים בו היא של צה"ל." 

יאיר נווה:

יש שטחים, כמו רמת הגולן ואזורים בגבול לבנון, בהם האחריות היא מלכתחילה בידי צה"ל.

היו"ר יורי שטרן:

למעשה, זה בדומה למתקן צבאי.

ענת שפי:

"(2) הודעה על הכרזה כאמור בפסקה (1) תימסר לשר ולרמטכ"ל, ותיכנס לתוקפה עם מסירתה לרמטכ"ל." זה בהתאמה.

כעת בא סעיף נוסף, שלגביו לא הגענו להסכמה מלאה עם הצבא.

היו"ר יורי שטרן:

חבר הכנסת יתום, אבקש כי תמלא את מקומי בניהול הישיבה. 


מ"מ היו"ר אהוד יתום:

איזה סעיף תקראי עכשיו?

ענת שפי:

סעיף ג2, אבל הוא לא מופיע כאן: "הסמכות האמורה בסעיף קטן (ב) לגבי אירוע אסון המוני, שמקורו בשטח שהוכרז לגביו על מצב מיוחד בעורף, או תקופת קרבות כמשמעותם בחוק ההתגוננות האזרחית, תהא נתונה לשר, בהסכמה עם שר הביטחון."

הנוסח הזה הוא הנוסח שלנו.

סגן שר הביטחון זאב בוים:

אנחנו לא מסכימים.

שמואל הרשקוביץ: 

הגענו לסיכום הזה עם נציגי משרד הביטחון והעורף כאן, אצל יושב ראש הוועדה. למען הגילוי הנאות, נכון שנאמר שהאנשים הולכים הביתה לקבל את אישור השר. הם חזרו והודיעו שהם לא מקבלים את הסיכום הזה. לאחר בירור נוסף – לפחות עם השר שלי – אנחנו בדעה שההידברות בין השרים היא דבר מתקבל על הדעת, הגיוני ונכון. ידברו השרים ביניהם, יגיעו להסכמה – בסדר; לא יגיעו להסכמה – יכריע ראש הממשלה. אין היגיון להעדיף שר אחד על משנהו בסיטואציה מן הסוג הזה. לכן גם הגענו לכאן, ועל דעת כולם הגענו לאותה הסכמה, שבעצם לא מקנה מעמד גובר לשר זה או אחר, אלא בהסכמה. 

היו"ר אהוד יתום:

תודה.	 מהי ההצעה שלך, אדוני סגן שר הביטחון?

סגן שר הביטחון זאב בוים:

אנחנו מתנגדים לכך, מכיוון שכשמדובר באסון המוני בתקופת מלחמה, ויש מצב מיוחד בעורף, לא יכול להיות ששר הביטחון – שעל פי הדין והחוק הוא מי שסמכותו להכריז על מצב מיוחד בעורף – יחלוק את הסמכות זאת. 

שמואל הרשקוביץ: 

באירוע משטרתי.

סגן שר הביטחון זאב בוים:

מוכרח כאן גורם אחד. במצב מיוחד כזה, כאשר קיים מצב מיוחד בעורף כתוצאה ממצב של אסון המוני, של מלחמה, לא יכול להיות שיתחילו להתייעץ ביניהם. צריך כאן מפקד אחד, שהוא זה שמטפל בנושא.

יוסי מלמד:

אבל המשטרה מתחילה את האירוע.

היו"ר אהוד יתום:

סליחה, לא מתפרצים כאן. 


יאיר נווה:

מצב מיוחד בעורף, מצב קרבות, הוא מצב חירום שבו בגלל בעיה חיצונית בעיקרה או פנימית, כבר יצרנו מצב של החלטת ממשלה, שבה כל הצבא מגוייס בעיקרון עם פיקוד העורף, וכולם נמצאים במצב מיוחד בעורף שנותן הרבה מאוד סמכויות חוקיות לשר הביטחון. רוב הסמכויות הן בהקשר של שיח עם הציבור ומתן הנחיות לציבור – וזו למעשה מטרת כל החוק הזה: למי יש את הסמכות לתת הנחיות לציבור, לדוגמה: לפנות עיר או לפנות יישוב. בנוסף, יש לי אז את הסמכויות כמו כל ארגוני החירום וההצלה. אני נותן את הפקודות למד"א, לכב"א, לזק"א – כולם לפי כל דין.

האחריות לבטחון הפנים לא עוברת אוטומטית למשרד הביטחון. בטחון הפנים בהיבט של טרור פשוט או של אירועים רגילים הם באחריות המשטרה. אבל כשקורה לנו אירוע שהוא אסון המוני, כשכאן מחוייבים לדבר בשפה אחת עם האוכלוסיה מפני שהוא שואב משאבים מכלל הלאום – להעביר עכשיו כוחות צבאיים שיטפלו בכך; הלא זהו חלק מהעניין – שר הביטחון, שהפך בעניין, רואה צורך בכך שהסעיף הזה יהיה קוהרנטי, עם הסמכויות בחוק ההתגוננות. לכן, הוא לא רואה מצב לפיו במצב חירום הוא נזקק עכשיו להתייעצויות שעניינן זמן, כשבסוף יכריעו על משאבים, על סדרי פעולות ועל מספר פיות שידברו עם הציבור בשפה שונה.

היו"ר אהוד יתום:

הבנתי. יוסי, בבקשה. 

יוסי מלמד:

הצבא עסוק בלחימה. פניו לאויב. גם כשהייתי ראש מטה פיקוד דרום, התעסקנו - - - 

סגן שר הביטחון זאב בוים:

- - - מלחמה

יוסי מלמד:

או על קרבות, או על מצב מיוחד. מתי מתרחש מצב מיוחד? כשהמצב מידרדר. המשטרה תמיד מתחילה אירוע; היא הראשונה בשטח. במחוז ישנו חפ"ק משותף עם אנשי המשטרה, מפקדי המשטרה, פיקוד העורף וכל הארגונים. תאר לעצמך מצב שבו שר הביטחון, שחלוקת הקשב שלו היא לא לנהל עורף, מחליט פתאום – תוך כדי אירוע – שהסמכות עוברת עכשיו אליו. זהו מצב בלתי אפשרי. 

אנחנו יודעים מהעברת מטה, שכאשר האירוע מתרחב, באה המשטרה ומבקשת דרך השר מפיקוד העורף – קבל את הפיקוד. העברת מטה מסודרת, ולא הפוכה. 

היו"ר אהוד יתום:

תודה. 

מאיר בן ישי:

שמי מאיר בן ישי, רמ"ח תכנון וחירום באגף המבצעים.

יש כאן שאלה עקרונית: האם מצב מיוחד בעורף – עם הכרזה של מצב כזה – גובר על ההחלטה שבטחון הפנים עדיין נמצא בידי משטרת ישראל. אין קשר בין הדברים. אם המצב כל כך חמור, שמשרד הביטחון יבקש להעביר את האחריות לבטחון פנים, ואז אין בעיה. כל עוד לא הועברה האחריות לבטחון פנים, ואירוע אסון המוני הוא תחת הכותרת של בטחון פנים, האחריות נשארת בידי משטרת ישראל. 

היו"ר אהוד יתום:

אבל אם אני מבין נכון, אתם דורשים היוועצות, ולא אחריות.

מאיר בן ישי:

- - -  

היו"ר אהוד יתום:

אני מבקש להבין: יש כאן את גרסת משרד הביטחון, שמוצגת על ידי סגן השר ועל יאיר נווה. הם אומרים בצורה חד משמעית: צריך להיות מפקד אחד, צריך להיות אחראי אחד, צריך לקבל החלטות. אני לא פוסק שום דבר לגבי הענין הזה, ואני לא נכנס ללוע הארי בוויכוח בין שני שרים. אני רק אומר את דעתי: בתפיסת עולמי צריך להיות מפקד אחד וסמכות אחת. 

אם הייתם באים ואומרים: כל זמן שלא עבר מקל המנהיגות, יש אחראי אחד שהוא השר לבטחון פנים, והוא מקבל את ההחלטה – אני מבין את הגישה שלכם. אבל ברגע שאתם כבר נסוגים קצת מהאחריות הכוללת שלכם, ואומרים: בואו נתאם – אתה יודע מה זה לתאם? השר לבטחון פנים כאן, שר הביטחון שם, מערכת הטלפונים קרסה, אני לא יודע מה. לדעתי, זהו דבר לא בריא. או שאתם מציגים גירסה קטגורית חד משמעית, לפיה כל זמן שלא עבר המקל, השר לבטחון פנים הוא זה שמנהל את העסק--

שמואל הרשקוביץ: 

זאת התשובה.

היו"ר אהוד יתום:

זה לא כתוב כך, וגם לא הבנתי כך – או שאני לא מבין נכון. 
	
מאיר בן ישי:

זה הניסיון להתפשר.

היו"ר אהוד יתום:

בדברים האלה, של קבלת אחריות וסמכות, תאמינו לי: הכישלון נותר יתום – תרתי משמע. לא התכוונתי לכלום. יכול להיות כישלון יתום אצל שר הביטחון, ויכול להיות כישלון יתום אצל השר לבטחון פנים – תבוא המשטרה ותבקש גירסה חד משמעית. השר לבטחון פנים, אחריותו עליו כל זמן שמקל המנהיגות עבר. אני מקבל את זה. ואז יהיה ויכוח בין שני שרים, ואז אמליץ בפני יושב ראש הוועדה יורי שטרן-- 

סגן השר לבטחון פנים יעקב אדרי:

זה מה שהיה בהתחלה, ולאחר מכן הגיעו להסכמה.

היו"ר אהוד יתום:

אז חבל. הנסיגה של המשרד לבטחון פנים מחלישה אתכם. 

סגן השר לבטחון פנים יעקב אדרי:

אולי אתה צודק, אבל לא היית בהתחלה. 


היו"ר אהוד יתום:

יכול להיות. אני אומר דבר פשוט מאוד – ברגע שיש דבר כזה, אני אבוא ליושב ראש הוועדה, ואומר לו: הוועדה: אל תצביע על הסעיף הזה; זהו סעיף בעייתי, כי יש כאן שני שרים, כבודם במקומם מונח. שיישבו ביחד עד ייצא עשן לבן, או שראש הממשלה יפסוק. 

אגב, אני מקבל מאוד את גירסת הצבא, אבל אני לא פוסק בעניין הזה. אני מציע לכם בהצעה ידידותית לחזור חזרה לצעה המקורית שלכם – תפסו את השור בקרניו, שמרו על מקל המנהיגות, כל זמן שמקל המנהיגות מונח אצלכם. אחר כך בואו להתדיין, אבל אל תעוררו כאן איזושהי שחיקה מסויימת של תיאום, כי בנושא תיאום הכל נופל בין הכסאות. 

סגן השר לבטחון פנים יעקב אדרי:

קיבלנו כבר את ההצעה שלך, זה בסדר.

היו"ר יורי שטרן:

זאת אומרת שהשר לבטחון פנים הוא מי שיבקש משר הביטחון לקחת פיקוד, נכון?

ענת שפי:

אנחנו רק בתחילתה של ה- - -

היו"ר יורי שטרן:

פנה אליי אפרים לאור, המכהן היום כיו"ר ועדת היגוי להיערכות לרעידות אדמה – הוא ירש את תפקידו של יעקב היכל. לדבריו, מלכתחילה הפיקוד צריך להיות צבאי; הצבא הוא בכל מקרה הגוף היחידי שמסוגל לפעול, וכן הלאה.

אני עדיין סבור שבאותן השעות בהן ממדי האירוע לא ברורים, הפיקוד עדיין צריך להיות במשרד לביטחון פנים, כי מישהו צריך הרי להחליט שזהו אירוע אסון המוני. אין כאן וודאות כה מוחלטת הגורמת להפעלה מיידית של הצבא. 

סגן השר לבטחון פנים יעקב אדרי:

צריך להיות ברור – גם מי שמגיע ראשון זה המשטרה. 

היו"ר יורי שטרן:

יש מקומות - - - 

קריאה:

- - - 

היו"ר יורי שטרן:

זה מה שאפרים לאור ביקש למסור, ואני מוסר את הדברים.

אהוד יתום:

אני מבקש להעביר לך את מה שהתרחש כאן: 	אנשי משרד הביטחון – סגן השר ויאיר נווה – מציגים כאן תפיסה מאוד ברורה, לפיה צריך להיות מפקד אחד, צריכה להיות סמכות אחת, צריך לקבל החלטות מאדם אחד.  

יאיר נווה:

מדובר על מצב מיוחד בעורף.

אהוד יתום:

בעוד שלמעשה, מי שאחראי על המצב הזה – עד למצב המיוחד בעורף – זה המשטרה, השר לבטחון פנים. להפתעתי הרבה, בא המשרד לבטחון פנים, ובמקום לדרוש את הסמכות – כפי שמשרד הביטחון דורש – הוא אומר בואו נתפשרה: "בתאום". אני טוען שזוהי שחיקה במערכת של המשרד לבטחון פנים. אם הגירסה שלהם היתה שר מול שר, זה בסדר גמור. אם הגירסה שלהם נשחקת, אני מציע להם לחזור לגירסה המקורית שלהם – השר לבטחון פנים יטול את הסמכות, ואם אין הסכמה בין השרים אנחנו לא נכריע, אלא ראש הממשלה יכריע. 

היו"ר יורי שטרן:

איך אתם מציעים לכתוב את זה? 

אהוד יתום:

בדיוק נכנסת אז – לא סיכמנו עדיין. היות והיתה דילמה והיה ויכוח, היועצת המשפטית של המשטרה הציעה פשרה. 

סגן השר לבטחון פנים יעקב אדרי:

הפשרה היא של היושב ראש.

היו"ר יורי שטרן:

אני אשם בה.

אהוד יתום:

אז לפחות בתפיסת עולמי: אין פשרות בענין נטילת אחריות, קבלת אחריות והחלטה. אין פשרות בענין הזה, כי פשרה תוביל אחר כך למפולת בין כסאות ולוועדות חקירה. צריכה להיות סמכות אחת. אני מציע שהמשטרה תחזור לנוסח המקורי שלה ותגיד: השר לבטחון פנים. משרד הביטחון טוען: שר הביטחון. אם יש הסכמה בין יעקב אדרי לבין סגן השר בוים, בסדר גמור. אם אין הסכמה – יש להעביר זאת לדרג שרים. אם אין הסכמה בדרג שרים, שיילכו להכרעה אצל ראש הממשלה. זוהי ההצעה שלי.

היו"ר יורי שטרן:

אבל אלו הן דקות יקרות מאוד של התייעצויות. 

אהוד יתום:

לכן אני אומר: לא כדאי להתייעץ.

יאיר נווה:

הוא לא מציע בחוק, אלא עכשיו. 


סגן שר הביטחון זאב בוים:

חשבתי שאתה מציע לקיים את ההתייעצות הזאת בחוק – זוהי שרשרת בלתי נגמרת.

אהוד יתום:

תודה על ההבהרה. אדוני סגן השר, אם יש בעיה, הבעיה היא של המסביר, ולא של המבין – הרי היית מורה, אתה יודע. 

אני מבקש לחזור ולומר: בחוק צריך להיות או השר לבטחון פנים, או שר הביטחון – לא בתיאום ביניהם. נכון להצבעה שלנו – שיישבו הג'נטלמנים, ניתן להם שבוע ימים, ויקבלו הכרעה. 

היו"ר יורי שטרן:

היו להם 9 שנים – לא לאותם סגני שרים. 

גברתי היועצת המשפטית, אנא קראי את הנוסח כפי שהוא מופיע כעת בהצעה שלך, בהתאם לסיכום שהיה כאן.

ענת שפי:

"הסמכות האמורה בסעיף קטן (ב), לגבי אירוע אסון המוני שמקורו בשטח שהוכרז לגביו על מצב מיוחד בעורף או תקופת קרבות, כמשמעותם בחוק התגוננות האזרחית, תהא נתונה לשר, בהסכמה עם שר הביטחון". "השר" – הכוונה היא לשר לבטחון פנים. זה היה הסעיף. אני רק רוצה לומר שזה איננו הסעיף היחיד שיש בו התייעצויות בין שני שרים. גם בסעיף הבא יש התייעצות.

אהוד יתום:

זה ממש לא טוב.

ענת שפי:

הדבר הנוסף שחשוב להזכיר בהקשר הזה – וזה מתקשר דווקא לדברים שאמר חבר הכנסת יתום: מפקד אחד הוא פרשה אחת, מפקד אחד על אירוע אחד – אנחנו מדברים כאן על שני אירועים מסוגים שונים, ובשלב הזה אנחנו נמצאים רק בשלב ההכרזה, ולא בקטע של הפיקוד. 

היו"ר יורי שטרן:

אנחנו חוזרים למה שהיה כאן לפני שבועיים. הטענה היתה שבמצב של קרב, לצבא יש עליונות מסויימת בקביעת סדרי העדיפויות מצד אחד.

אהוד יתום:

האחריות היא בלעדית. 	

מאיר בן ישי:

אחריות על מה?

אהוד יתום:

אחריות על הלחימה.

היו"ר יורי שטרן:

מצד שני, המשטרה היא המנהלת את העניינים הללו בעורף. כדי ליצור מערכת תיאום מתאימה אתה מציע שיהיה שר אחד אחראי? זאת אומרת: הצבא יתן פקודה למשטרה? 

אהוד יתום:

בסיכומו של דבר, תמיד יש אחראי אחד. אנחנו יודעים את זה מימים ימימה: בכל נושא במדינת ישראל, כשהיו שני אחראים בנושאים קריטיים, היתה ועדת חקירה. 

מאיר בן ישי:

אני מבקש להרחיב בשני משפטים כדי להסביר את התמונה, וכאן עולה לידי ביטוי כל הבלגן שיש לנו בעורף

היו"ר יורי שטרן:

רק בעורף?

מאיר בן ישי:

מצב מיוחד בעורף נותן סמכות לצה"ל – במקרה הזה לפיקוד העורף – להנחות את האוכלוסיה לקראת איומים שמקורם מבחוץ: חיזבאללה וטק"קים. חד וחלק – אני מדבר על פי חוק: לא לקראת איומי טרור. למשטרת ישראל יש את הסמכות המלאה במקרה הזה להנחות את האוכלוסיה לאירועים שבתחום בטחון הפנים. אם כן, נוצר כאן מצב אבסורדי לחלוטין, לפיו מה שקשור לאיומים מחיזבאללה וטק"ק, מראש זה צה"ל, פיקוד העורף – גם ההכרזה, גם הפיקוד וגם השליטה. לנו אין שום יד ועניין. באותו תת-שטח לאירוע שמקורו בבטחון פנים – משאית מפילה בנין – האחריות, ההכרזה, השליטה היא מראש של משטרת ישראל.

ענת שפי:

או אסון המוני.

אהוד יתום:

	 וטיל שנופל על בנין בתל אביב?

מאיר בן ישי:

פיקוד העורף – אין לנו ויכוח.

יאיר נווה:

- - -

אהוד יתום:

אתה מבין את האבסורד במה שאתה אומר? האמצעי שגורם את האסון ההמוני בכלל לא חשוב. טיל שנורה מגבול לבנון זה צה"ל, אבל כשהיה בבנין בתל אביב אותו יעד – משאית תופת – זו המשטרה? נראה לי שגוי לחלוטין. לא משנה מה גורם לאסון ההמוני, משנה שנגרם אסון המוני.
 
מאיר בן ישי:

- - -

קריאות:

- - - 

שמואל הרשקוביץ: 

חבר הכנסת יתום, אני מסכים לעניין הזה – רק הלכנו לפשרה, אבל דעתנו היתה ונשארה: כל מה שקשור עם הפנים החוצה הוא של הצבא, וכפי שניתחת את זה, כל דבר שקורה בתחום אסון המוני בעורף צריך להיות של בטחון הפנים. לכן אנחנו גם תופסים שפיקוד העורף לא צריך להיות בצבא בכלל. לכן הראייה היא שפיקוד העורף צריך להיות חלק מהמשרד לבטחון פנים. כי כרגע, באופן עקרוני נראה לנו נכון שהמשטרה תטפל בכל האירועים שקשורים בעורף בנושא ביטחון הפנים. אי אפשר לפצל אחריות. העובדה היום היא ששר הביטחון, בהיותו רמטכ"ל, תמך במהלך הזה, ויש עשרות קצינים שהיו בתוך המערכת, כולל ראש המל"ל דהיום, שאמר לי מפורשות – זאת היתה עמדת הצבא: פיקוד העורף צריך לעבור למשרד לבטחון פנים. יש כאן איזושהי החלטה, שכרגע מנסה להפוך את הקערה על פיה בכלל, ליצור איזשהו פיצול. 

הפשרה שהלכנו אליה היא מה שנקראה פרך, לא פרנציפ. הלכנו לאיזשהו ניסוח פשרה. אני חוזר ואומר: המשטרה מחזיקה את הדגל ביד. היא עושה את העבודה. היא תצטרך סיוע מהצבא – היא תפנה לצבא. נכון לרגע זה, בזמן קרבות, עם כל הכבוד הצבא עם הפנים החוצה. זהו התפקיד שלו. לשם כך הוא מיועד, וזה מה שהוא צריך לעשות. לדעתי, ההערה הזאת שאמרתי כרגע לנושא פיקוד העורף והעברתו למשרד לבטחון פנים היא הפיתרון האמיתי שצריך להיות כאן, למעט הניסוחים האחרים שיבואו לאחר מכן. 

לכן נראה לי כרגע שאם לא מגיעים כרגע לפשרה בענין הזה – ואולי הפשרה לא טובה – אני מציע שהיושב ראש יגיד את דברו בענין הזה, ואנחנו נחליט מה עושים; שהשרים ידברו ביניהם. בכל מקרה, המנדט שלנו כרגע הוא שאם לא מסכימים על העניין שהשרים ידברו ביניהם – אולי זה רע ואולי לא טוב – יילכו השרים, ישוחחו ביניהם ויביאו לכאן את תשובתם. 

יאיר נווה:

ראשית, כשיש אירוע של אסון המוני בתקופת קרבות, כל הסד"כ כבר מגוייס. כי אי אפשר להבחין בין טק"ק שנופל במפרץ חיפה וגורם לאסון חומרים מסוכנים כי הוא נפל במיכל האמוניה, לבין מכונית תופת. אנחנו רואים את הדברים בעין התוצאה. 

ארגוני ההצלה הם שיגיעו ראשונים לשטח, ועל כך אין מחלוקת. אבל כאן מדובר בשאלה מי בסופו של דבר עושה עכשיו הקצאת כוחות אחרת, סדרי עדיפויות אחרים ומדבר עם האוכלוסיה באותו פה. אני מזכיר שהדיבור עם האוכלוסיה היא הסמכות של הצבא בעניין הזה. לי יש את הסמכות להנחות את האוכלוסיה. 

לכן, רצה שר הביטחון – בצדק – להקטין את הבלגן שיש בעניין הזה, ולומר שבתקופת קרבות, אם מדובר באסון המוני, תהיה סמכות אחת מראש, כי המערכות כבר מגוייסות, עובדות ומוכנות. זהו הכיוון, ומכאן סגן השר.

סגן שר הביטחון זאב בוים:

לא ארבה להוסיף על העניין הזה, כי אני חושב שכשאנחנו מדברים על מצב שבו יש באמת מלחמה, וכל העם מגוייס, המלחמה היא טוטלית. האבחנה הזאת לפיה לנסות ולחלק כתוצאה מכך את הפיקוד, איננה במקומה במציאות כזאת. הייתי מרחיק לכת – אני לא יודע אם נרחיק לכת לכך או לא, ואני לא יודע מהו הפיתרון שהוצע כאן – אבל יש גם מצבים של אסון המוני בקנה מידה גדול מאוד, וגם כאן יצטרך להיות פיקוד אחד. אם תהיה רעידת אדמה גדולה במדינת ישראל, מי יטפל בכך? המשטרה תנהל?

ענת שפי:

יש אופציה להעברת אחריות.

סגן שר הביטחון זאב בוים:

יש העברת אחריות, או-קיי. זה איזשהו פיתרון כדי לראות ברגע שיש ממדים, עד שבודקים וכולי. המשטרה, שנתקלת ראשונה בעניין הזה, מטפלת ראשונה, ואחר כך תהיה העברת אחריות. כאן זה לא המקרה שדורש העברת אחריות. אנחנו כבר במצב של מלחמה, של קרבות, של טשטוש מוחלט בין עורף לבין חזית – כי הכל בתוך מערכה – ולכן צריך מפקד אחד.

מאיר בן ישי:

ולכן הכיוון צריך להיות שבמלחמה אולי האחריות לבט"פ תהיה של צה"ל – שם ניכנס לדיון; לא דרך אסון המוני, אלא דרך האחריות לבט"פ. אז יש האחדה של הדברים. האם זה נכון שהאחריות לבט"פ תעבור לצה"ל במצב מלחמה? נושא לדיון.

אהוד יתום:

אמור לי בבקשה: המטרה לא מעניינית אותך, רק האמצעים? 

מאיר בן ישי:

להיפך – אני מנסה להגיע להאחדה, לא משנה מי.

אהוד יתום:

אני לא מתיימר לקבוע מי יטול את האחריות, אבל אני באמת מנסה להביא אותך לידי מחשבה: מהו ההבדל באסון המוני מבחינת האמצעים בין מטוס שנופל על בנין לבין טק"ק שנורה מ- - - . אני ממש לא מבין מהו ההבדל.

מאיר בן ישי:

אני מסכים אתך, אני רק מתרגם את החוק.

ענת שפי:

סליחה, אני חושבת שצריך לשים את הדיון הזה במסגרת הנכונה. 

אנחנו נמצאים בתיקון לפקודת המשטרה, כשהתיקון הזה מקנה סמכויות לדברים שנקבעו כבר בחוקים אחרים, לחלוקת אחריות שנקבעה בחוקים אחרים ובהחלטות ממשלה. התיקון הזה לא משנה תחומי אחריות שנקבעו בחוקים. 

בחוקים הקיימים יש חלוקת אחריות מאוד ברורה בין הצבא לבין המשטרה, ובין המשטרה לבין פיקוד העורף, שזה בעצם חוק ההתגוננות האזרחית – הג"א. לכל אחד יש את האחריות שלו. מה לעשות, ולמשטרת ישראל יש אחריות לשמירת הביטחון, הנפש והרכוש גם בתקופת רגיעה וגם בתקופת חירום. לכן, הדיון הזה כאן הוא דיון שאיננו במקומו, כיוון שהחוק הזה בא לצלם חלוקת אחריות ותחומי אחריות שנקבעו גם בחקיקה וגם בהחלטות ממשלה. 

קריאה:

לא באסון המוני.

היו"ר יורי שטרן:

חברים, כבר הציעו חבר הכנסת אהוד יתום וסגן השר אדרי: אנחנו מעדיפים שהשרים ידברו ביניהם ויחליטו, כי זאת התערבות גסה מדיי מצידנו להכריע לכאן או לכאן ברוב קולות כמעט מקרי. בנוסף, צריך לקחת בחשבון שבמלחמה עתידית חלילה, ההבדל בין עורף וחזית לא יהיה קיים. לכן זה באמת צריך להיות פיקוד אחד.

סגן שר הביטחון זאב בוים:

אבל מה שאמרת על סמכויות וחלוקת תפקידים לא עומד בסתירה לצורך במפקד אחד במצב כזה. עדיין למשטרה יהיה מה לעשות.

ענת שפי:

זה נכון, זה גם לא סותר.

שמואל הרשקוביץ: 

אנחנו גורסים שבעורף, מפקד אחד הוא השר לבטחון פנים.

סגן שר הביטחון זאב בוים:

לא במצב כזה.

שמואל הרשקוביץ: 

למה לא? זאת בדיוק החלוקה הנכונה. עניינית, אגב, זוהי החלוקה ה--

אהוד יתום:

העובדה שהסכמתם להתפשר מצביעה על--

שמואל הרשקוביץ: 

זה לא מצביע. אתה יודע מה, השאלה שלך היתה בדיוק במקומה. מה קרה? כעבור 11 שנה של פלפולים בחוק הזה תראה לאן הגענו? הגענו לאותו מקום בדיוק כי לא מצליחים להגיע לטובת נושא מסוים--

אהוד יתום:

אבל עכשיו, אחרי 11 שנה, יש יושב ראש ועדה שיוכל להכריע. נצלו את ההזדמנות.

סגן השר לבטחון פנים יעקב אדרי:

אבל הוא הציע את הפשרה, חבר הכנסת יתום.

היו"ר יורי שטרן:

הסעיף הזה הוא קריטי. אני שב וחוזר על כך שההפרדה בין עורף לחזית תהיה כנראה מאוד מטושטשת. לכן צריך לחשוב מחדש. אנחנו נפנה לשני השרים – ואתם יושבים כאן; הדרך שלכם לשיחה עם השרים הרבה יותר קצרה מזו שלנו, חברי הכנסת. לפחות לי, כמי שלא שייך למפלגה ה--

סגן השר לבטחון פנים יעקב אדרי:

הנכונה.


היו"ר יורי שטרן:

--הלא נכונה ששולטת כרגע - - -

אהוד יתום:

אני שייך, וזה גם לא הכי קל.

סגן שר הביטחון זאב בוים:

בגלל שאתה שייך זה לא קל לך. אולי דווקא ליושב ראש היה יותר קל. 

היו"ר יורי שטרן:

על כל פנים, אנחנו נפנה לשני השרים, ואתם תדאגו לכך שתתקיים התייעצות. לדעתי, אנחנו נבקש תשובה בעוד שבועיים. אני מקווה ששני השרים יבואו מצויידים בנכונות להגיע לסיכום, ואתם תגבשו את הנכונות הזאת. 

ענת שפי:

את סעיף ההכרזות לא סיימנו, יש לנו שני סעיפים נוספים. 

"(ד) (1) הסמכות האמורה בסעיף קטן (ב) לגבי אירוע אסון המוני שמקורו בכלי תעבורה בשירות מערכת הביטחון – תהא נתונה לשר, בהתייעצות עם שר הביטחון, אלא אם כן הודיע שר הביטחון לשר כי בכוונתו להפעיל את הסמכות; הודיע שר הביטחון כאמור, תהא הסמכות נתונה לו.

(2) הודעה על הכרזה של שר הביטחון כאמור בפסקה (1) תימסר לשר ולרמטכ"ל, ותיכנס לתוקפה עם מסירתה לרמטכ"ל.

(ה) (1) הסמכות האמורה בסעיף קטן (ב) תהא נתונה לראש הממשלה לגבי אירוע אסון המוני שמקורו בשטח מרכזי המחקר הגרעיני שבאחריות הוועדה לאנרגיה אטומית ולגבי אירוע רדיולוגי".

(2) הודעה על הכרזה כאמור בפסקה (1) תימסר לשר, לשר הביטחון ולרמטכ"ל ותיכנס לתוקפה עם מסירתה לרמטכ"ל."

דורון בן ברק:

צריך להיות "אירוע קרינה רדיולוגי", ולא "אירוע רדיולוגי".

ענת שפי:

נכון. 

עכשיו אנחנו מוסיפים סעיף נוסף על דעת משרד הביטחון וצה"ל: 

"ה1(1): הסמכות האמורה בסעיף קטן (ב) תהא נתונה לשר הביטחון, לאחר התייעצות עם השר, לגבי אירוע כימי או ביולוגי" – שוב, זוהי התאמה להחלטת הממשלה בעניין הזה. 

"(2) הודעה על הכרזה כאמור בפיסקה (1) תימסר לשר ולמפכ"ל ותיכנס לתוקפה עם מסירתה למפכ"ל."

זה בהתאמה ובעצה אחת עם--

אהוד יתום:

בסיכומו של דבר: גרעיני, ביולוגי וכימי למעשה ההצעה שלכם-- 

ענת שפי:

זה לכתחילה.

מאיר בן ישי:

זה מראש האחריות הכוללת של משרד הביטחון.

ענת שפי:

"(ו) (1) תוקפה של ההכרזה לפי סעיף זה יפקע בתום 48 שעות.

(2) השר שנתן את ההכרזה רשאי להאריך את תוקפה לתקופת זמן נוספת, ובלבד שסך כל תקופות ההארכה הנוספות לא יעלה על 96 שעות. 

(3) הממשלה רשאית להאריך את תוקף ההכרזה לתקופת זמן נוספת, ובלבד שסך תקופות ההארכה על ידה לא יעלה על שבעה ימים; ורשאית להאריך את תקופת תוקפה של ההכרזה, באישור ועדת החוץ והביטחון של הכנסת, לתקופות נוספות. 

(ז) הכרזה לפי סעיף זה, הארכת תוקפה או ביטולה, תובא לידיעת הציבור בידי נותנה, באופן שייקבע וכן תפורסם בהקדם האפשרי ברשומות. 

(ח) הכרזה לפי סעיף זה דינה כדין הודעה מטעם הממשלה לפי סעיף 46 לחוק רשות השידור, התשכ"ה-1965, סעיף 50 לחוק הרשות השניה לטלוויזיה ולרדיו, התש"ן-1990, וסעיף 6כב לחוק הבזק, התשמ"ב-1982."

היו"ר יורי שטרן:

מהם הסעיפים הללו?

ענת שפי:

אלו הם סעיפים המאפשרים למסור הודעות לציבור ללא תשלום.

ישי יודקביץ:

אגב, יש תיקון טכני ששמתי לב אליו עכשיו: אם אני לא טועה, סעיף 6נז בחוק התקשורת (בזק ושידורים) מתייחס ללווין. יש את הלווין ויש את הכבלים. לכן צריך להוסיף את סעיף 6נז.

ענת שפי:

זה מה שקורה כשהחוק הזה מונח כל כך הרבה זמן.

שמואל הרשקוביץ: 

צריך להוסיף כבלים ולוויין. תמשיכו כך, וזה יהיה גם פלאפונים לוויינים. SMS לווייני.


עידו בן יצחק:

מה קורה אם אי אפשר לדעת בשלב הראשוני אם מדובר באירוע כימי כתוצאה מפיגוע או באירוע כימי כתוצאה מדליפה?

ענת שפי:

שאלה מצויינת, כי יש לנו תשובה טובה: למעשה, ההכרזה מתחילה 48 שעות לאחר האירוע. קודם לכך יש באמת טיפול של פיקוד שליטה ראשוני. אז אתה גם ממפה ויכול להגדיר מה מידת הקטססטרופה ומהי העילה, ואז נכנסות ההכרזות לתוקפן. 48 השעות הראשונות הן פיקוד ושליטה מידיים של המשטרה, ללא צורך בהכרזות. 

היו"ר יורי שטרן:

 אלא אם כן השר ימסור לשר הביטחון.

ענת שפי:

סמכות ההכרזה כאן מלכתחילה נועדה להעביר מסננת אחת נוספת במובן של הפעלת סמכויות מאוד פוגעניות כלפי הציבור; שלא יהיה מצב שבו המשטרה תפקד ותיתן הנחיות לאוכלוסיה מבלי שמישהו נתן את דעתו למידת הצורך, להיקף האירוע ולאופי הסמכויות המופעלות כלפי הציבור. 

לכן הההסדר בגדול הוא שכל אירוע שמתנהל במשך 48 שעות – וההנחה היא שהוא גם לא יהיה בדיוק אירוע אסון המוני אם תוך 48 שעות מסתיים הטיפול בו – יהיה טיפול אירוע כמו כל אירוע שהמשטרה מטפלת בו, עם הסמכויות הנדרשות לצורך כך. אם זה נמשך מעבר לדבר הזה, זה הופך להיות אירוע אסון המוני. 

היו"ר יורי שטרן:

ואם ברור שזהו אסון המוני באופן מיידי?

ענת שפי:

אז תהיה הכרזה. אם באופן מיידי – תהיה הכרזה. זה לא סותר. בכוונה ניתן הקטע הפרקטי.

יאיר נווה:

48 השעות מדבר על פקיעת תוקף ההכרזה. כלומר, ההכרזה היא מ-0 עד 48. 

ענת שפי:

לא. 

יאיר נווה:

כן. תבדקי בסעיף ו1. אחרי 48 שעות אתה חייב לחדש אותה, אחרת היא פגה.

ענת שפי:

לא – זאת הכרזה "לפי סעיף זה". ברגע שיש הכרזה היא תפקע בתום 48 שעות. כלומר, 48 השעות הראשונות לא נמנות בגדר זה.


יאיר נווה:

- - -

סגן השר לבטחון פנים יעקב אדרי:

זה יכול להיות הכרזה אחרי יום, למשל. יש 48 שעות אחרי היום הזה.

אהוד יתום:

יש לי הערה שקשורה לסעיף הקודם: אם יש במהלך ההצעה הזאת נושאים נוספים הקשורים לדילמה בין השרים, כדאי שהן תלובנה גם במסגרת הדברים הללו. יכול שלא נגיע לכך היום – פשוט חבל שניקלע שוב לסעיף כזה ושוב תתקבל אותה החלטה.

סגן השר לבטחון פנים יעקב אדרי:

חבר הכנסת יתום, יש הסכמה כמעט בכל. 

אהוד יתום:

אני אומר שאם יש דילמה נוספת, כדאי שהיא תלובן.

מישל סעדון:

בסעיף ז אני למד שצריכה להיות הכרזה גם על ביטול, ואין התייחסות נפרדת לכך. רק מתוך הסעיף אתה לומד את זה. כתוב כאן: "הכרזה לפי סעיף זה, הארכת תוקפה או ביטולה". של מה? 

ענת שפי:

של ההכרזה. אבל לפי פקודת הפרשנות, לכל מי שיש סמכות להכריז יש סמכות לבטל. 

מישל סעדון:

האם צריך להודיע שצריך לצאת מהמצב?

ענת שפי:

בוודאי – לכן כתוב.

היו"ר יורי שטרן:

"או ביטולה".

ענת שפי:

אני לא צריכה לכתוב שלבעל הסמכות להכריז יש גם סמכות לבטל, כי זה מטבע סמכותו.

היו"ר יורי שטרן:

בואו נסתכל שוב אחורנית על כל הסעיף הזה – 90ב. מה אנחנו משאירים?


ענת שפי:

רק ג2.

ישי יודקביץ:

ההכרזה במצב מיוחד בעורף בתקופת קרבות.

ענת שפי:

זה ג2 רבתי – לפי הסימון החדש. זה לא מופיע כאן, אלא בנוסח המתוקן. זאת התוספת.

להוסיף לפי הצעתו של עו"ד יודקביץ את סעיף 6נז של כבלים ולוויינים. 

היו"ר יורי שטרן:

הייתי משאיר כאן פתח לכל מיני אמצעי תקשורת עתידיים.

ענת שפי:

אם זה יהיה המוגדר בחוק, נצטרך לתקן את זה. אנחנו לא יכולים לצפות – לעשות איזושהי הכללה – לכל מה שייקבע.

היו"ר יורי שטרן:

אפשר להגיד: כל כלי תקשורת--

סגן שר הביטחון זאב בוים:

זה יכול להיות כלי תקשורת פיראטית.

אהוד יתום:

לא כדאי. תמיד אפשר לעשות תוספות.

היו"ר יורי שטרן:

או-קיי. על כל פנים, פרט לדבר מאוד משמעותי שבו דנו גם לפני הישיבה, אנחנו יכולים להביא את סעיף 90ב להצבעה, ואנחנו מבקשים משני השרים להתכנס תוך שבועיים. שאלתו של חבר הכנסת יתום מאוד במקום: האם ישנם דברים נוספים שטרם סוכמו?

ענת שפי:

לא דברים שלא סוכמו, אלא דברים שיש לגביהם מחלוקת ביננו. 

אהוד יתום:

שעדיין עשויים להיות במחלוקת בין השרים – ברמה הזאת של שרים.

ענת שפי:

כן – העברת האחריות.


סגן השר לבטחון פנים יעקב אדרי:

אבל זה באותו הקשר, וכדאי לגמור גם את זה.

ענת שפי:

זה באותו הקשר. 

סגן שר הביטחון זאב בוים:

אני לא יודע מה קבענו לגבי תורה משולבת.

ענת שפי:

זה נפתר. 

סגן השר לבטחון פנים יעקב אדרי:

אם יש בעיה לגבי העברת אחריות, נשאיר גם את זה.  

היו"ר יורי שטרן:

אני מעלה להצבעה את סעיף 90ב. אנחנו פונים לשני השרים בבקשה להתייעצות מהירה. אני מבקש משני סגני השרים, ממנכ"ל המשרד לבטחון פנים ומאלוף פיקוד העורף לדאוג לכך שהתייעצות הזאת אכן תתקיים בקרוב, כי אנחנו מצפים לתוצאות המפגש הזה. הוא מהותי מאוד, ומישהו יצטרך להכיר בכך שהשני הוא בעל סמכות במקרה הזה.

מי בעד העברת הסעיף?

הצבעה

בעד – פה אחד

סעיף 90ב נתקבל.

היו"ר יורי שטרן:

נגד- אין; נמנעים – אין.

אולי נמשיך לסעיף הבא, סעיף 90ג. 

ענת שפי:

סעיף 90ג – סמכויות באירוע אסון המוני

"(א) באירוע אסון המוני, למעט אירוע כאמור בסעיף קטן (ז), תהא המשטרה אחראית לפיקוד ולשליטה בטיפול באירוע, ויהיו לה הסמכויות כמפורט בפרק זה. 

(ב) בלי לגרוע מהוראות פרק זה יהיו כל גוף הצלה וכל משרד ממשלתי או גוף ציבורי, מוסמכים ואחראים לנקוט בכל האמצעים הנדרשים להיערכות לקראת אירוע אסון המוני צפוי ולמניעה או לצמצום נזקים בעת התרחשותו של אירוע אסון המוני בתחום שהם מופקדים עליו לפי כל דין."

כאן יש תוספת, בהתאם להסכמות עם הצבא ועם משרד הביטחון: "ובהתאם לתורה לטיפול באירוע, כפי שהוגדרה בסעיף הקודם."

"(ג) באירוע אסון המוני, למעט אירוע כאמור בסעיף קטן (ז), רשאי שוטר, נוסף על סמכויותיו לפי כל דין ולצורך הטיפול באירוע, לעשות שימוש בסמכויות המפורטות להלן, באישור קצין משטרה ובתוך פרק הזמן שקבע באישור, או אם ניתנה הכרזה כאמור בסעיף 90ב, כל עוד ההכרזה כאמור בתוקף;

(1) להורות לגוף הצלה, לפעול במסגרת תפקידו וסמכויותיו ולהפעיל את הציוד שברשותו לצורך מילוי תפקידו;
(2) להורות לכל אדם הנמצא בשטח האירוע או באזור העלול להיפגע כתוצאה מהאירוע, כל הוראה סבירה;
(3) להורות למי שבבעלותו, בחזקתו, בשליטתו או בפיקוחו ציוד או חומר, להעמיד את הציוד או החומר לרשות המשטרה או לרשות גופי ההצלה;
(4) לסגור שטח או מקום ולמנוע מכל אדם להיכנס אליו או לצאת ממנו, וכן לדרוש מכל אדם בשטח האירוע או באזור העלול להיפגע כתוצאה מהאירוע להישאר במקום שבו הוא נמצא, או להיכנס למקום שקבע.

(ד) (1) אישור קצין משטרה להפעלת הסמכויות המפורטות בסעיף קטן (ג) יינתן ככל שהדבר נדרש לשם הצלת הנפש או הרכוש, או למניעת פגיעה חמורה בסביבה או לצמצום היקף האירוע או תוצאותיו, ובלבד שלענין סעיף קטן (ג)(3) יינתן האישור רק אם שוכנע קצין המשטרה כי אין די בציוד או בחומר העומד לרשותו או לרשות גופי ההצלה, לפי הענין, וכי השימוש בציוד או בחומר הנדרש הוא חיוני ודחוף. 

(2) קצין המשטרה רשאי לתת אישור כאמור בפסקה (1) בתוך פרק זמן שלא יעלה על יומיים לאחר היום שבו נודע למשטרת ישראל על קרות האירוע, ואם ניתנה הכרזה כאמור בסעיף 90ב – כל עוד ההכרזה בתוקף."

סגן השר לבטחון פנים יעקב אדרי:

- - - 

ענת שפי:

אני אבדוק. 

"(ה) שוטר רשאי להשתמש בכוח סביר נגד אדם או רכוש לצורך כפיית ציות להוראות שניתנו כדין לפי סעיף קטן (ג). 

(ו) (1) באירוע אסון המוני, רשאי שוטר או מי שממלא תפקיד בגוף מגופי ההצלה, להיכנס לכל מקום, ככל שהדבר נדרש לצורך מילוי תפקידו, ורשאי הוא להשתמש בכוח סביר לצורך מימוש סמכותה כניסה כאמור, ובלבד שזיהה עצמו לפני מי שנמצא במקום, והודיע לו את המטרה שלשמה נדרשת הכניסה, והזהירו כי יש בכוונתו להשתמש בכוח לצורך הכניסה; חובת הזיהוי, ההודעה והאזהרה כאמור לא תחול אם נוכח השוטר לדעת כי לא נמצא אדם במקום.

(2) שימוש בסמכויות לפי פסקה (1), ככל שהדבר נוגע לתחומי שטח של מיתקן ביטחוני או לשטח המוחזק בידי צה"ל, כאמור בסעיף 90ב(ג), או לשטח מרכזי המחקר הגרעיני שבאחריות הוועדה לאנרגיה אטומית, יהיה בתיאום עם הרמטכ"ל או עם הממונה על הביטחון במשרד הביטחון, לפי הענין, או מי שהם יסמיכו לכך.

קריאה:

יש כאן טעות סופר: צריך להיות "במערכת הביטחון", ולא "משרד הביטחון". 


ענת שפי:

"או עם הממונה על הביטחון במערכת הביטחון".

קריאה:

ובמלב"ב בסוגריים, כמו שכתוב בסעיפים אחרים.

שמואל הרשקוביץ: 

ואם זה ישנה את השם – למה בחוק? זה ממונה, וזה בסדר. יש התקדמות – שמות משתנים.

ענת שפי:

"במערכת הביטחון" – בסדר.

"(ז) באירוע אסון המוני, שסמכות ההכרזה עליו נתונה לראש הממשלה או לשר הביטחון, כאמור בסעיף 90ב(ג) או (ה)" – ועכשיו יתווספו כאן סעיפים נוספים, שאחד מהם הוא גם במחלוקת, ולכן אני לא מציינת אותם עכשיו – "יהיו הסמכויות הנתונות למפקח הכללי – לרמטכ"ל, הסמכויות הנתונות לקצין משטרה – לקצין צה"ל, והסמכויות הנתונות לשוטר – לחיל, ויראו את האחריות לפי חוק זה כאילו הועברה לצבא הגנה לישראל לפי סעיף 90יב.

(ח) אחת לשנה יגיש השר לכנסת דיווח בדבר שימוש בסכמויות לפי סעיף זה בפרק זמן העולה על יומיים.

(ט) הוראה שניתנה לפי סעיף זה גוברת על צו לפי סעיף 23 לחוק שירותי הכבאות, ועל צו גיוס לפי סעיף 24 לחוק האמור." 

היו"ר יורי שטרן:

למה השר צריך לדווח מדי שנה, אם הקב"ה ידאג שלא לשלוח אלינו את האסונות ההמוניים?

סגן השר לבטחון פנים יעקב אדרי:

במידה  ויהיה, חלילה.

ענת שפי:

מכיוון שמדובר באמת בסמכויות יוצאות דופן כלפי ציבור – אפשרות של תפיסת כלים וציוד והפעלתם למטרות – אם זה לתקופה שעולה על יומיים, חשבנו שצריך להיות פיקוח פרלמנטרי לעניין הזה. אם אתם מוותרים עליו--

היו"ר יורי שטרן:

זה כמו ה- - - בדו"ח מס הכנסה מהעסק שנסגר.

אהוד יתום:

אדוני היושב ראש, בואו ונשאיר את זה.


ענת שפי:

סיימנו את סעיף 90ג.

היו"ר יורי שטרן:

יש את התוספת שהזכרת – אנחנו מאשרים את זה איתה.

מי בעד?

הצבעה

בעד – פה אחד

סעיף 90ג נתקבל.


אשר גרנר:

ברשותך, יש כאן נקודות נוספות בנושא פינוי אוכלוסיה: לשוטר מותר להפעיל את כל הדברים, אבל מה קורה בנושא של פינוי אוכלוסיה, פיגוע המוני, חומרים מסוכנים או שילוב של כוחות נוספים?

היו"ר יורי שטרן:

אבל השוטר יכול להראות לאדם להיכנס למקום – אדם כולל גם המוני אדם. 

אשר גרנר:

כאן מצויין הכל, אבל לא מצויין לגבי המשמעויות של אותו פינוי אוכלוסיה.

סגן שר הביטחון זאב בוים:

אין צורך שזה יהיה בחוק. זוהי תורה שלמה, וזהו יישום.

שמואל הרשקוביץ: 

יש פקודות מסודרות.

היו"ר יורי שטרן:

אבל כאן אנחנו מזכירים הרבה דברים. 

לדעתי, הסעיף שבו לשוטר יש סמכות להורות לאדם לעבור למקום אחר או להיכנס למקום אחר כולל פינוי. 

יאיר נווה:

זאת מהות הפינוי.

היו"ר יורי שטרן:

נשאל את היועצת המשפטית: האם זה כלול, או שמא יש צורך להגדיר סמכויות נוספות במקרה של פינוי אוכלוסין.

ענת שפי:

לא. גם רשות מקומית היא גוף הצלה. זה כלול, ובמסגרת התו"ל זה ייכתב. יש מסגרות מסודרות בעניין הזה. 

חיים רפלובסקי:

אבל אין כאן מילה לגבי תו"ל. לפחות היה כתוב על אותו תו"ל, ולא לגבי זה. 

ענת שפי:

סליחה, היתה הגדרה של תו"ל--

היו"ר יורי שטרן:

היא לא קיימת בטקסט, היא--

ענת שפי:

אבל היא קיימת בטקסט במובן שההיערכות של גופי ההצלה היא בהתאם לתו"ל. זה היה בהחלט אחד התיקונים.

היו"ר יורי שטרן:

זהו משפט שנוסף; הוא הוקרא בעל פה ואנחנו מוסיפים אותו.

חיים רפלובסקי:

שמי חיים רפלובסקי, מנהל מח' שעת חירום, מגן דוד אדום. 

שתי הערות: (1) אני מבקש לציין שהערתנו הקודמת לגבי נושא מפקד המשטרה או מפקד המשטרה חלה גם כאן. אני מבקש לשים לב שבלשון החוק, כפי שקראה אותו תנ"צ שפי, כל שוטר או כל חייל רשאי להורות לארגון – לא פרט בארגון, אלא אם הוכרז מצב אסון המוני – להפעיל ללא אישור קצין משטרה. מניסיוננו בשטח, אנחנו חושבים שזהו פתח, כי יש לאנשים בשטח יש המון כוונות טובות, אבל אין תמיד את הראיה הכוללת. לכן אנחנו חושבים שהסמכות כאן צריכה להיות של מפקד. שוב, כפי שאמר ראש אג"מ, אין לנו שום נגיעה לשאלה את מי יגדיר הצבא מפקד האירוע, את מי תגדיר המשטרה מפקד האירוע. הנקודה היא שזו צריכה להיות סמכות למפקדים, ולא לפרטים. 

(2) נושא התורה המשולבת. שמענו אמירה: "כפי שייקבע בתורה המשולבת". אנחנו חושבים שצריכה להיות לכך התייחסות לגבי השיתוף של גופי ההצלה, שזאת לא תורה מוכתבת--

ענת שפי:

כתוב בהגדרה: "בהתייעצות עם גופי ההצלה".

היו"ר יורי שטרן:

מה לגבי השאלה שנשאלת בפעם השניה: אני מדבר על שוטר ומפקד ועל חייל ומפקד – במקרה של העברת סמכויות. 


ענת שפי:

ראשית, לגבי התו"ל: כתוב "בהתייעצות עם גופי הצלה", וזה נכנס. זה פשוט לא מופיע כאן, כי זה היה משהו בעקבות הדו שיח שלנו עם משרד הביטחון.

לגבי המפקד והשוטר: בסופו של דבר, הרי גם כאן חלק מהסמכויות הללו הן "ככל שניתן" – אם אין איזושהי קטטסטרופה שמחייבת על-אתר, זה באישור קצין משטרה, וגם על פי תו"ל. "ככל שניתן", כי אם לא ניתן כי יהיה עכשיו אירוע, ויגיע אליו שוטר אחד, הוא יהיה חייב לעשות את כל הדברים. 

חיים רפלובסקי:

לשיטתך השוטר הזה הוא מפקד המשטרה. אין לי בעיה עם זה. 

ענת שפי:

הוא יהיה מפקד המשטרה באירוע.

דורון קוטלר:

אבל אין לו בעיה עם זה. אם הוא מפקד המשטרה – הוא מפקד המשטרה.

ענת שפי:

לכן אנחנו מדברים ברמה של חוק, וברמה של חוק הסמכויות הן לשוטר. ברמה של התורה, של הנהלים ושיטות העבודה – בוודאי שתוגדרנה סמכויות. אבל צריך לזכור שאנחנו מדברים כאן על אירועים שאינם מתוכננים – הרי זה מהרגע להרגע – וצריך לתת לכל האנשים את מרב הכלים על מנת שיטפלו באירועים מהסוג הזה. כל הרזרבציות הללו אין מקומן בחוק, ובוודאי שלא בקטע של הפעלת סמכויות מיידיות לגבי אירועים מסוג כזה.

היו"ר יורי שטרן:

האם השוטר שנותן פקודה למגן דוד אדום, למשל, חייב למסור לו מי ממונה עליו, מיהו המפקד שלו?

ענת שפי:

אני רק רוצה לתת לך דוגמה: עזבו רגע אסון המוני; יש עכשיו תאונת דרכים. השוטר הראשון שיגיע למקום מזמין מגן אדום אדום – הוא מזמין מגן דוד אדום? אני לא מבינה מה פתאום הדיון הזה? הרי כך פועלת המשטרה. 
דורון קוטלר:

אדוני, אין כאן בכלל ויכוח. הרי שנינו אומרים את אותו הדבר.

תנ"צ שפי, הקשיבי לי בבקשה – אני לא רוצה להתפרץ שוב. עשיתי את זה קודם לא יפה, ואני מצטער.

אני אומר שוב: אם השוטר הוגדר מפקד המשטרה באירוע, כי הוא יחיד, הוא מפקד המשטרה, והוא נותן הנחיות, כי הוא היחיד שם. אין לנו בכלל ויכוח. מיהו מפקד המשטרה – המשטרה תקבע, לא אנחנו. מי מפקד הצבא – הצבא יקבע. אנחנו רוצים למנוע מצב שבו יש הרבה שוטרים, הרבה חיילים וכולם נותנים הוראות כי בחוק אמרו ששוטר יכול לתת הוראה. אנחנו אומרים "מפקד המשטרה" – מי יהיה מפקד המשטרה באירוע? יקבעו הצבא והמשטרה – אין לי בעיה עם זה. יקבעו ששוטר בדרגה מסויימת--


היו"ר יורי שטרן:

אנחנו נאשר את זה כפי שזה נכתב. אבל – וזה לפרוטוקול – אני מציע שתקיימו התייעצות ביניכם לבין היועצת המשפטית, ואולי אנשים נוספים מהמשטרה. אני לא רואה כאן ריב; יש כאן דברים שנראים לכם בעייתיים, ולמשטרה הם לא נראים כך. אני מציע שתשבו ביחד כחצי שעה, ואני מניח שתגיעו לסיכום – לכאן או לכאן. בינתיים נשאיר את זה כפי שזה. אבל היות וכפי שנראה אנחנו לא מסיימים את החקיקה הזאת בישיבה היום, תהיה לכם הזדמנות. אני מבטיח שאם תגיעו לסיכום אחר ממה שכתוב כאן, אנחנו נשנה את זה בהתאם.

סגן השר לבטחון פנים יעקב אדרי:

נשנה את זה.

לבנת משיח:

אני רק רוצה לציין ולהפנות את תשומת הלב לכך שלפי מה שכתוב בסעיף קטן (ג), הוראות מהסוג הזה שיינתנו על ידי שוטר יהיו אך ורק באישור קצין משטרה.

סגן השר לבטחון פנים יעקב אדרי:

זה מכסה.

היו"ר יורי שטרן:

זה מה שכבר נאמר על ידי תנ"צ שפי.

דורון קוטלר:

אז זה יהיה הסגן. מה זה משנה? הוא יהיה רפ"ק, מה זה משנה?

היו"ר יורי שטרן:

אם כן, אני מעלה את סעיף 90ג להצבעה. מי בעד?

הצבעה

בעד – פה אחד

סעיף 90ג נתקבל.

היו"ר יורי שטרן:

פה אחד. נגד – אין, נמנעים – אין. ננסה לקרוא גם את סעיף 90ד – הוא לא גדול.

חבר הכנסת יתום, האם תוכל למלא את מקומי לזמן קצר? 

ענת שפי:

סעיף 90ד – החזרת ציוד

"(א) העמיד אדם ציוד לרשות המשטרה או לרשות גופי ההצלה בהתאם להוראות סעיף 90ג, יוחזר הציוד למעט חומר שהתכלה למי שנלקח ממנו, מיד עם תום הטיפול באירוע אסון המוני או בתום תקופה שלא תעלה על יומיים ממועד מתן ההוראה; לא הסתיים הטיפול באירוע בתוך יומיים, רשאי המפקח הכללי להאריך את התקופה לתקופה נוספת, ובלבד שלא תעלה על תקופת תתוקפה של ההכרזה." 

סגן שר הביטחון זאב בוים:

זה משהו בנוסח המכונית המגוייסת?

ענת שפי:

זה משהו שממש לקוח מחוק רישום ציוד וגיוסו.

קריאה:

היה מנוע. 

ענת שפי:

היה מנוע – גם אני מכירה.

סגן שר הביטחון זאב בוים:

אני מבקש לשאול לגבי לוח הזמנים: האם הדבר הזה ריאלי? 

ענת שפי:

כן. אם כתבנו, חשבנו שזה ריאלי, אבל מה לא ריאלי?

סגן שר הביטחון זאב בוים:

אנחנו מדברים על סיום של אירוע של אסון המוני. 

יאיר נווה:

לא מדובר על סיומו של האירוע; מדובר על כך שצריך להחזיר את הציוד תוך יומיים מסיום האירוע. 

סגן שר הביטחון זאב בוים:

אני שואל את עצמי האם אחרי כל המהומה של אירוע של אסון המוני – לא אסון קטן, אלא אסון המוני – צריך לכתוב בחוק לוח זמנים כזה. זה בוודאי צריך להיות בשאיפה, אבל מדינת ישראל צריכה לחזור לכשירות בכל התחומים, וכשאת כותבת את זה בחוק, זה מחייב. 

ענת שפי:

אבל שים לב שכתוב כאן: "ממועד מתן ההוראה". זאת אומרת שיכול להיות סיום, וכפי שאתה אומר, צריך להיות זמן להיערכות, ואז תינתן ההוראה להחזיר. מדובר על יומיים ממועד מתן ההוראה. זאת אומרת: אם צריך להתארגן עוד חודש, זה כלול כאן – כי זה ממתן ההוראה. לא ממועד סיום ההכרזה, אלא ממתן ההוראה. לכן זה סביר. 

היו"ר אהוד יתום:

אני חושב שזה סביר. 


דורון בן ברק:

ההוראה היא לקחת את הציוד.

סגן שר הביטחון זאב בוים:

לא – כתוב: "מיד עם תום הטיפול באירוע אסון המוני, או בתום תקופה"--

ענת שפי:

"ממועד מתן ההוראה".

סגן שר הביטחון זאב בוים:

איזו הוראה?

ענת שפי:

ההוראה לתפוס את הציוד – נכון, דורון צודק. 

סגן שר הביטחון זאב בוים:

זאת אומרת שבכל זאת יש כאן בעיה, נכון? 

יאיר נווה:

יש כאן רק יומיים.

ענת שפי:

רק יומיים.

סגן שר הביטחון זאב בוים:

רק יומיים. אנחנו מאוד יעילים, אבל אני לא בטוח שבתוך יומיים--

ישי יודקביץ:

- - -זה מאוד קיצוני, אז כמה שיותר מהר להחזיר.

היו"ר אהוד יתום:

בואו נסכם את זה. יש לכם הצעה לגבי לוח הזמנים?
ענת שפי:

מה כתוב בחוק רישום ציוד וגיוסו? 

קריאות:

- - - 

ענת שפי:

אולי: "ממתן ההוראה להחזיר את הרכב".

היו"ר אהוד יתום:

רגע, אי אפשר כך. עם כל ההצעות הללו לא רואים את היער. אני מבקש. יש כאן הצעה של סגן השר שלא לנקוב בלוח הזמנים. יש הצעה אחרת?

סגן שר הביטחון זאב בוים:

לא מדוייק.

יאיר נווה:

- - - 

סגן שר הביטחון זאב בוים:

יתכן שעם לוח זמנים, אבל בוודאי שלא נכון להערכתי לכתוב יומיים, ויכול להיות שצריך לכתוב משהו יותר כללי, אבל מחייב. 

שמואל הרשקוביץ: 

אני מציע הצעת פשרה לצורך העניין הזה: לא יאוחר משבוע ימים. זה נראה לי יותר הגיוני.

היו"ר אהוד יתום:

תראו, האזרחים מחכים לציוד שלהם; זה לא כך. לא יאוחר משבוע זה בסדר?

סגן שר הביטחון זאב בוים:

כן.

היו"ר אהוד יתום:

יאיר, זה נראה לך?

יאיר נווה:

- - -

היו"ר אהוד יתום:

או-קיי, סיכמנו: "לא יאוחר משבוע ימים".

שמואל הרשקוביץ: 

אולי נוסיף: "מוקדם ככל האפשר ולא יאוחר משבוע ימים". 

היו"ר אהוד יתום:

בסדר גמור. 

ענת שפי:

אבל לא ממתן ההוראה, אלא שבוע ימים מסיום האירוע.

היו"ר אהוד יתום:

בוודאי. 

ענת שפי:

"(ב) בעל ציוד זכאי לתשלום בעד ההוצאות הכרוכות בהחזרת הציוד לרשותו, בשיעור שייקבע בתקנות, באישור שר האוצר."

יאיר נווה:

סליחה, האם אנחנו מדברים על ההוצאות הכרוכות בהחזרת הציוד, או על ההוצאות הכרוכות גם בשימוש בציוד? 

ענת שפי:

יש גם דמי שימוש ויש גם הוצאות הכרוכות בהחזרת הציוד.

ישי יודקביץ:

יש תיקון עקיף לחוק רישום ציוד וגיוסו.

ענת שפי:

בדיוק – בהמשך: סעיף 90ה.

היו"ר אהוד יתום:

זה כולל גם שחיקה?

שמואל הרשקוביץ: 

למשל, אם הוא חזר בלי מנוע צריך לשלם לו. 

ענת שפי:

היה מנוע?

היו"ר אהוד יתום:

חבר'ה, אני מכיר הרבה מאוד אנשים שכאשר יש מצב כזה, הם מוכרים את הציוד שלהם לפני כן על מנת לא לתת אותו. באמת – יש עם זה בעיות; זה לא דבר פשוט. השאלה הנשאלת היא אם בא כאן לידי ביטוי עניין השחיקה, עניין שימוש היתר וכן הלאה. 

יאיר נווה:

- - - 

ענת שפי:

כתוב בסעיף 90ה. 


היו"ר יורי שטרן:

מי בעד, עם התיקון שתיקנו לגבי לוחות הזמנים?

הצבעה

בעד – פה אחד

סעיף 90ד נתקבל.

ענת שפי:

סעיף 90ה – פיצויים, דמי שימוש והחזר הוצאות

"(א) לא הוחזר ציוד או נגרם נזק לציוד שהועמד לרשות גופי ההצלה לפי סעיף 90ג, יפצה אוצר המדינה את בעל הציוד בעד הציוד שלא הוחזר כאמור, או בעד כל נזק שנגרם לציוד, וכן ישולמו דמי שימוש בעד הציוד."

סגן שר הביטחון זאב בוים:

אפשר לשנות את זה כך שלא אוצר המדינה יפצה, אלא מישהו אחר? 

קריאה:

תרומה מחו"ל.

סגן שר הביטחון זאב בוים:

אני רק רומז על קשיים בעניין הזה.

ענת שפי:

"(ב) אופן קביעת הפיצויים, שיעור דמי השימוש, החזר הוצאות, המועד לתשלומם ותשלום הריבית והפרשי ההצמדה לגבי תשלומים כאמור שלא שולמו במועדם ייקבעו בתקנות, באישור שר האוצר."

היו"ר אהוד יתום:

אגב, כאן עשויה להיות סחבת – לגבי תשלום הפיצויים. חבר'ה, אנחנו עוסקים כאן באזרחים טובים, שנתנו ציודים. צריך להגדיר את זה. זה לא כך. 

ענת שפי:

זה יוגדר בתקנות. 

שמואל הרשקוביץ: 

"ייקבעו בתקנות באישור שר האוצר". 

ענת שפי:

"(ג) לא תהיה לאדם כל עילת תביעה על פי כל דין בשל נזק שנגרם לציוד, שהועמד לרשות המשטרה או לרשות גופי ההצלה בהתאם להוראה שניתנה לפי סעיף 90ג, או בקשר להוצאות שנגרמו או רווח שנמנע ממנו עקב העמדת הציוד כאמור, אלא לפי הוראות סעיף זה".

היו"ר אהוד יתום:

לא כדאי לקבוע את זה בחוק, ולא בתקנות? 

לבנת משיח:

אתה לא יכול.

היו"ר אהוד יתום:

כמו שהחלטנו קודם – לא יאוחר משבוע. אני דואג כאן לאזרח. האזרח נתן ציוד, נתן למדינה, וכדאי שהמדינה תחזיר לו כמה שיותר מהר. ראשית, עניין התקנות הוא סחבת. שנית – וסליחה שאני אומר את זה – זה עניין של פקידות. שלישית – זהו עניין של אדמינסטרציה, ואני לא יודע אם נכון לעשות את זה. מדובר באזרח הוגן, שלא תורם רק את ימיו, אלא גם את ציודו.

ענת שפי:

ההסדר הזה איננו הסדר ייחודי למשטרה; הוא מופיע גם בחוקים אחרים. יש סמכויות מקבילות למכבי האש, למשל. יש סמכויות מקבילות גם לצבא וגם להג"א. לכן אני לא חושבת שזה נכון לקבוע את זה בחוק. צריך לקבוע את זה בתקנות, בהתאמה לסמכויות האחרות שמצויות.

היו"ר אהוד יתום:

אני מנסה להסתכל שוב על האזרח, ואני יודע שמתן ציוד בשעת חירום הוא דילמה קשה מאוד לאזרחים. אמרתי לכם – אנשים רוצים להיפטר מבעוד מועד מכל מיני רכבי 4 X 4, אופנועים ודברים מן הסוג הזה. השאלה היא מיהו הסנגור של האזרח כאן? למדתי כאן, מעצם היותי כאן, שתקנה וחוק הם דברים שונים לחלוטין. אם זה נקבע בחוק, זה נקבע בחוק. אם נקבע בחוק שישפו את האזרח על העניין הזה בתוך פרק זמן של שבועיים או חודש, ולא שייקבע בתקנות, זה יניח את דעתי. אם לא – תקנה היא עניין של אדמיניסטרציה, ואני חושש מהפקידות השוחקת. 

ענת שפי:

חבר הכנסת יתום, מי כמוך יודע שאלו הם דברים שאתה לא יכול לקבוע בחוק כי יש גם הנחיות משרד--

סגן שר הביטחון זאב בוים:

חבר הכנסת יתום מבקש לקבוע לוח זמנים רק לטיפול. 

ענת שפי:

אבל אי אפשר.

סגן שר הביטחון זאב בוים:

העניין הוא שלמעשה החוק עצמו מכיר בעקיפין בכך שזה לוקח זמן, ולכן הוא מכניס את העניין של "לרבות ריבית והפרשי הצמדה". השאלה היא אם אנחנו יכולים להחליט.

היו"ר אהוד יתום:

חבר'ה, המדינה מסתכלת כאן רק על עצמה, ולא על אזרחיה. לדעתי, זהו דבר שאיננו תקין. זה הכל.

שמואל הרשקוביץ:

אני מציע משהו שאולי יכול לקדם את הענין. בואו נחזור את הנוסח שקבענו קודם – "מוקדם ככל האפשר" ו"לא יאוחר מ-", ונשאיר את התקנות "וכולי וכולי". בחוק יהיה: "מוקדם ככל האפשר", "בתוך תקופה קצובה של מספר ימים מסוים", "לא יאוחר מ--" – וכל היתר יישאר כמות שהוא. את מספר הימים שייכנס כאן נתאם עם האוצר. 

מאחר ויש כאן גם החזרים כאלה – עם ריבית והכל – עד 60 יום הדבר הזה הגיוני. למה לא? 

ענת שפי:

לא בהכרח, כי יכולים להיות הרבה חילוקי דעות. ממש לא. 

היו"ר אהוד יתום:

גברתי, אני רואה את האזרח מתדפק על חלונות הרשויות, ולא מקבל מענה. אם זה תקנה – זה שונה, אם זה חוק – זה שונה. אם אנחנו כבר עוסקים בעניין הזה, 11 שנה חיכינו, ואני מאמין שאם אנחנו נחוקק את החוק הזה, לא יתעסקו איתו יותר 50 שנה, ואם לא תהיה שעת חירום – אפילו יותר מכך. חייבים לקבוע מסמרות. אני לא רוצה להיות האיש שהיה שותף לאיזושהי החלטה שהאזרח במדינה – סליחה על הביטוי, אני לא רוצה להגיד "יידפק ממנה" – יסבול ממנה. 

לבנת משיח:

אני מציעה להזמין את נציגי האוצר לפני שתתקבל החלטה בעניין זה, והם יגידו: יש הוראות חשב, אולי  זה לא - - - 

היו"ר אהוד יתום:

בבקשה – לא אכפת לי. 

קריאה:

יש חוקים מקבילים.

היו"ר אהוד יתום:

אבל כאן בא בנאדם ומתנדב – הוא תורם משהו. בחוק הוא תורם, אז לפחות שהחוק גם יגונן עליו. הוא אפילו לא תרם. באו ואמרו: יש לך את זה? תן. 

מאיר בן ישי:

- - -

יעקב היכל:

יש את הנושא של גיוס ציוד לצה"ל – איך משחררים אותו? כל המערכת הזאת קיימת – להצמיד את זה לכאן. זה עובד כבר שנים, ואזרחים מסתדרים עם זה. שם גם כתוב זמנים והכל. 

שמואל הרשקוביץ:

ראשית, ההערה להצמיד את זה למה שקיים היא בסדר. רק מה שקורה הוא שלשמחתנו לא השתמשנו בכך יותר מדיי לאחרונה.  

יאיר נווה:

זה לא אותו הדבר.

שמואל הרשקוביץ:

אני מציע לכתוב בפירוש "לא יאוחר ממספר מסויים של ימים", ואת מספר הימים נתאם עם האוצר – יש הנחיות חשב כללי לתשלום, וכולי.

יתירה מכך, להערתך – יש לזכור: בסעיף יש התייחסות. מסתכלים כאן לאזרח בעיניים מאוד ברורות. לכן אמר גם סגן שר הביטחון: אנחנו מדברים כאן על תשלום של כל מה שנשאר אחרי שלא שלמו לו בזמן – החזר הוצאות, תשלום ריבית, הפרשי הצמדה, כולל תשלומים וכולל הכל – אם נוסיף לכך איזשהו סד לפיו זה יבוצע עד סך מסויים של ימים, אני חושב שנפתור את הבעיה.

היו"ר אהוד יתום:

אנחנו ממשיכים – בשעה 11:00 חייבים לעלות למליאה.

יאיר נווה:

יש לי רק הערה אחת: זה לא בדיוק דומה להערה מול הצבא, כי הצבא מגייס, וברגע שהוא מגייס הוא גם רושם את הרכב, יוצר אחריות על הרכב וביטוח על הרכב. כאן אנחנו מדברים על רכבים ועל כלים שלוקחים מאנשים ללא שום רישום, אלא למעשה בא קצין המשטרה, ואומר: שמע, אנחנו צריכים את הרכב, את הטרקטור או את המנוף, ורושמים את זה בצד על מחברת. לכן, לזמן יש משמעות גם בהקשר של שחזור אחורנית--

היו"ר אהוד יתום:

חבר'ה, זה לא סימפטי להימצא בנעליו של או תו אזרח. אני אומר לכם – לא סימפטי. אני מבקש שתבדקו את הענין הזה עם האוצר עד לדיון הבא, ותבואו עם הצעה מוסכמת מבחינת לוחות הזמנים, על מנת לשרת את הציבור.

גברתי היועצת המשפטית, המשיכי בבקשה כי אני רוצה לראות את שני הסעיפים הללו, עם ההסתייגות הזו – על הסעיף הזה אנחנו לא נצביע. 

שמואל הרשקוביץ:

נשאר רק להוסיף את הימים.

היו"ר אהוד יתום:

בסדר, רק להוסיף ימים, אבל אני ארצה להצביע על זה בפעם הבאה. בואי נמשוך, כי אני חייב לקום ולרוץ למליאה יחד עם שני חבריי.

ענת שפי:

"(ג) לא תהיה לאדם כל עילת תביעה על פי כל דין בשל נזק שנגרם לציוד, שהועמד לרשות המשטרה או לרשות גופי ההצלה בהתאם להוראה שניתנה לפי סעיף 90ג, או בקשר להוצאות שנגרמו או רווח שנמנע ממנו עקב העמדת הציוד כאמור, אלא לפי הוראות סעיף זה."

סגן שר הביטחון זאב בוים:

בשביל מה הדבר הזה?

היו"ר אהוד יתום:

זה גם בשביל לסובב?

ענת שפי:

לא – אני אומרת שוב: אפשר להגיש עכשיו תביעות נגד המדינה מכאן ועד להודעה החדשה. בעניין הזה אנחנו רוצים לצמצם את החזית. אם כן, ברור שאנחנו מייחדים קודם כל עילת תביעה, ואנחנו אומרים בשביל מה הוא יקבל את הפיצוי ומה מגיע לו.  מעבר לכך, אנחנו אומרים: לא מגיע לך. לא תקבל את זה. שוב אני אומרת: זה לא הוצע כאן, זה בהתאמה לכל הגופים האחרים.

קריאה:

זה כמו - - - 

ענת שפי:

בדיוק. זה בהתאמה לכל הגופים האחרים.

"(ד) בסעיף זה, "בעל ציוד", לגבי ציוד הרשום לפי דין – הבעל הרשום ולענין ציוד אחר – מי שהוכיח, בדרך שתקבע בתקנות, כי הוא בעל הציוד.

היו"ר אהוד יתום:

עם ההסתייגות של סעיף ב', שיבוא ויחזור לוועדה, אני מבקש להצביע. מי בעד?

הצבעה

מי בעד – פה אחד

סעיף 90ה נתקבל.


אני נועל את הישיבה. תודה רבה.


הישיבה ננעלה בשעה 11:00
